CELEX: 32015R0763
Language: bg
Date: 2015-05-12 00:00:00
Title: Регламент за изпълнение (ЕС) 2015/763 на Комисията от 12 май 2015 година за налагане на временно антидъмпингово мито по отношение на вноса на някои плосковалцувани продукти от силициева електротехническа (магнитна) стомана със зърнесто ориентирани структури с произход от Китайската народна република, Япония, Република Корея, Руската федерация и Съединените американски щати

13.5.2015   
            
            
               BG
            
            
               Официален вестник на Европейския съюз
            
            
               L 120/10
            
         РЕГЛАМЕНТ ЗА ИЗПЪЛНЕНИЕ (ЕС) 2015/763 НА КОМИСИЯТА
   от 12 май 2015 година
   за налагане на временно антидъмпингово мито по отношение на вноса на някои плосковалцувани продукти от силициева електротехническа (магнитна) стомана със зърнесто ориентирани структури с произход от Китайската народна република, Япония, Република Корея, Руската федерация и Съединените американски щати
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност (1) („основния регламент“), и по-специално член 7, параграф 4 от него,
   след консултации с държавите членки,
   като има предвид, че:
   1.   ПРОЦЕДУРА
   
   1.1.   Започване на процедура
   
   
               (1)
            
            
               На 14 август 2014 г. Европейската комисия („Комисията“) започна антидъмпингово разследване по отношение на вноса в Съюза на плосковалцувани продукти от силициева електротехническа (магнитна) стомана със зърнесто ориентирани структури (GOES) с произход от Китайската народна република (КНР), Япония, Република Корея („Корея“), Руската федерация („Русия“) и Съединените американски щати (САЩ) (наричани заедно „засегнатите държави“) на основание член 5 от основния регламент. Тя публикува известие за започване на процедурата в Официален вестник на Европейския съюз
                   (2) („известието за започване“).
            
         
               (2)
            
            
               Процедурата започна, след като на 30 юни 2014 г. Европейската асоциация на стоманопроизводителите (EUROFER или „жалбоподателят“) подаде жалба от името на производители, представляващи над 25 % от общото производство на GOES в Съюза. В настоящия случай всички известни производители в Съюза по времето на разследвания период представляват „промишлеността на Съюза“. Жалбата съдържаше prima facie доказателства за дъмпинг на въпросния продукт и за произтичаща от това съществена вреда, които бяха достатъчни, за да дадат основание за започването на разследването.
            
         
               (3)
            
            
               На 16 февруари 2015 г. жалбоподателят поиска регистрация на вноса съгласно член 14, параграф 5 от основния регламент с оглед на евентуалното ретроактивно събиране на митата съгласно член 10, параграф 4 от основния регламент. Няколко заинтересовани страни изказаха твърдението, че условията за регистрация на вноса не са налице в този случай и че ретроактивното събиране на митата сериозно ще засегне интереса на производителите на трансформатори в ЕС, като няма да донесе ползи за промишлеността на Съюза. На 14 април 2015 г. жалбоподателят информира Комисията, че оттегля искането си за налагане на регистрационен режим.
            
         1.2.   Заинтересовани страни
   
   
               (4)
            
            
               Комисията информира жалбоподателя, известните производители износители и органите на засегнатите държави, както и известните вносители, доставчици, потребители и търговци и сдруженията, за които беше известно, че са засегнати, за започването на разследването. В известието за започване Комисията уведоми заинтересованите страни, че временно е избрала Република Корея като трета държава с пазарна икономика („държава аналог“) по смисъла на член 2, параграф 7, буква а) от основния регламент и ги прикани да изразят становището си по избора ѝ.
            
         
               (5)
            
            
               На заинтересованите страни беше предоставена възможност да представят становищата си в писмен вид и да поискат да бъдат изслушани в срока, посочен в известието за започване. На всички заинтересовани страни, които поискаха да бъдат изслушани и показаха, че са налице конкретни причини за това, беше предоставена такава възможност.
            
         1.3.   Извадка
   
   
               (6)
            
            
               В известието за започване Комисията посочи, че може да изготви извадка от несвързани вносители и от производители износители в съответствие с член 17 от основния регламент.
            
         
               (7)
            
            
               За производителите от Съюза не беше необходимо изготвяне на извадка, тъй като известните (шест на брой) производители от Съюза представляват 100 % от общото производство на Съюза на сходния продукт.
            
         а)   Изготвяне на извадка от вносители
   
   
               (8)
            
            
               Комисията поиска от несвързаните вносители да предоставят информацията, посочена в известието за започване, за да прецени дали е необходимо изготвянето на извадка и в случай че това е така, да подбере извадка.
            
         
               (9)
            
            
               Двама несвързани вносители предоставиха исканата информация и се съгласиха да бъдат включени в извадката. С оглед на малкия брой съдействащи износители Комисията реши, че не е необходимо изготвяне на извадка.
            
         б)   Извадка от производители износители
   
   
               (10)
            
            
               Комисията поиска от всички производители в засегнатите държави да предоставят информацията, посочена в известието за започване, за да прецени дали е необходимо изготвянето на извадка и в случай че това е така, да подбере извадка. Освен това Комисията се обърна към компетентните органи на засегнатите държави с молба да посочат и/или да се свържат с други евентуални производители износители, които може да проявят интерес към участие в разследването.
            
         
               (11)
            
            
               Седем производители износители или групи производители износители предоставиха поисканата информация и дадоха съгласието си да бъдат включени в извадката, като разпределението им по засегнати държави беше до двама от държава. С оглед на малкия брой съдействащи производители износители Комисията реши, че не е необходимо изготвяне на извадка по отношение на нито една от засегнатите държави.
            
         1.4.   Заявление за третиране като дружество, работещо в условията на пазарна икономика
   
   
               (12)
            
            
               За целите на член 2, параграф 7, буква б) от основния регламент Комисията изпрати формуляри на заявления за третиране като дружество, работещо в условията на пазарна икономика, на компетентните органи и на оказващите съдействие производители износители в Китайската народна република (КНР). Нито един от оказващите съдействие производители износители не поиска третиране като дружество, работещо в условията на пазарна икономика.
            
         1.5.   Отговори на въпросника
   
   
               (13)
            
            
               Комисията изпрати въпросници на всички известни заинтересовани страни и на всички други дружества, които заявиха интереса си в рамките на сроковете, посочени в известието за започване. Отговори на въпросника бяха получени от всички известни (шест на брой) производители от Съюза, от десет потребители и двама вносители, които не са свързани с производители износители в засегнатите държави. Двама производители износители от КНР, един производител износител от Корея, двама производители износители от Япония, една група на производители износители от Русия и един производител износител от САЩ също отговориха на въпросника.
            
         1.6.   Проверки на място
   
   
               (14)
            
            
               В съответствие с член 16 от основния регламент Комисията извърши проверки на място в следните дружества:
               
                           —
                        
                        
                           Производители от Съюза:
                           
                                       —
                                    
                                    
                                       ThyssenKrupp Electrical Steel UGO SAS, Isbergues, Франция
                                    
                                 
                                       —
                                    
                                    
                                       ThyssenKrupp Electrical Steel GmbH, Gelsenkirchen, Германия
                                    
                                 
                                       —
                                    
                                    
                                       Tata Steel UK Limited (Orb Electrical Steels), Newport, Обединено кралство (3)
                                       
                                    
                                 
                                       —
                                    
                                    
                                       Stalprodukt s.a., Bochnia, Полша
                                    
                                 
                                       —
                                    
                                    
                                       ArcelorMittal Frýdek-Místek a.s., Frýdek-Místek; Чешка република
                                    
                                 
                     
                           —
                        
                        
                           Несвързани вносители в Съюза:
                           
                                       —
                                    
                                    
                                       Hyundai Corporation Europe GmbH, Schwalbach am Taunus, Германия
                                    
                                 
                                       —
                                    
                                    
                                       Siecop Europe GmbH, Duisburg, Германия
                                    
                                 
                     
                           —
                        
                        
                           Ползватели в Съюза:
                           
                                       —
                                    
                                    
                                       Siemens Aktiengesellschaft, Munchen, Германия
                                    
                                 
                                       —
                                    
                                    
                                       Legnano Teknoelectric Company S.p.A., San Giorgio su Legnano (MI), Италия
                                    
                                 
                                       —
                                    
                                    
                                       ABB AB, Córdoba, Испания
                                    
                                 
                                       —
                                    
                                    
                                       SGB-Smit Group, Regensburg, Германия
                                    
                                 
                                       —
                                    
                                    
                                       Končar — Distribution and Special Transformers, Inc., Zagreb, Хърватия
                                    
                                 
                                       —
                                    
                                    
                                       Alstom Grid UK Limited, Stafford, Обединено кралство
                                    
                                 
                     
                           —
                        
                        
                           Производители износители в засегнатите държави:
                           
                                       —
                                    
                                    
                                       Baoshan Iron & Steel Co., Ltd. („Baosteel“), Shanghai, КНР
                                    
                                 
                                       —
                                    
                                    
                                       Wuhan Iron & Steel Co., Ltd., („WISCO“) Wuhan, КНР
                                    
                                 
                                       —
                                    
                                    
                                       JFE Steel Corporation, Tokyo, Япония
                                    
                                 
                                       —
                                    
                                    
                                       Nippon Steel & Sumitomo Metal Corporation, Tokyo, Япония
                                    
                                 
                                       —
                                    
                                    
                                       POSCO и свързаните с него дружества POSCO TMC, POSCO Koha и DWIC, Seoul, Корея
                                    
                                 
                                       —
                                    
                                    
                                       OJSC Novolipetsk Steel, Lipetsk и VIZ Steel, Екатеринбург, Русия (част от NLMK Group)
                                    
                                 
                                       —
                                    
                                    
                                       AK Steel Corporation, Ohio, САЩ
                                    
                                 
                     
                           —
                        
                        
                           Свързани вносители/търговци:
                           
                                       —
                                    
                                    
                                       Novex Trading (Swiss) S.A. (част от NLMK Group), Швейцария
                                    
                                 
                                       —
                                    
                                    
                                       Wisco Europe, Германия
                                    
                                 
                                       —
                                    
                                    
                                       Baosteel Germany, Германия
                                    
                                 
                                       —
                                    
                                    
                                       Baosteel Italy, Италия
                                    
                                 
                                       —
                                    
                                    
                                       DWIC Germany (част от POSCO group), Германия
                                    
                                 
                                       —
                                    
                                    
                                       DWIC Italy (част от POSCO group), Италия
                                    
                                 
                     
         1.7.   Разследван период и разглеждан период
   
   
               (15)
            
            
               Разследването на дъмпинга и вредата обхвана периода от 1 юли 2013 г. до 30 юни 2014 г. („разследвания период“). Тенденциите, които са от значение за оценка на вредата, бяха разгледани за периода от 1 януари 2011 г. до края на разследвания период („разглеждания период“).
            
         2.   РАЗГЛЕЖДАН ПРОДУКТ И СХОДЕН ПРОДУКТ
   
   2.1.   Разглеждан продукт
   
   
               (16)
            
            
               Разглежданият продукт са плосковалцувани продукти от силициева електротехническа (магнитна) стомана със зърнесто ориентирани структури, с дебелина над 0,16 mm с произход от КНР, Япония, Корея, Русия и САЩ, класирани понастоящем в кодове по КН ex 7225 11 00 и ex 7226 11 00 („разглежданият продукт“).
            
         
               (17)
            
            
               GOES се произвежда от горещо валцувани рулони силициева легирана стомана с различна дебелина, чиято специфична зърнеста структура е еднакво ориентирана, така че да способства за магнитна проводимост с висока степен на ефективност. Ниската ефективност по отношение на тази магнитна проводимост се нарича „загуби в серомагнитната сърцевина“ — основният показател за качеството на продукта. GOES може да се произвежда като GOES с висока проницаемост и като обикновена, или конвенционална GOES. Класовете с висока проницаемост позволяват да се постигнат по-ниски загуби в серомагнитната сърцевина при всякаква дебелина на листа на стоманената ламарина. Освен това класовете с висока проницаемост могат да се произвеждат като рафинирани по домейни стомани (DR), които имат още по-малки загуби в серомагнитната сърцевина благодарение на изчертаването на тънки линии върху повърхността на стоманата.
            
         
               (18)
            
            
               Въпреки разликите в магнитната проницаемост, дебелината и широчината всички видове на засегнатия продукт имат едни и същи основни физични характеристики и като цяло едно и също основно приложение.
            
         
               (19)
            
            
               GOES се използва най-вече в електрическото оборудване с оглед на това, че потокът на магнитната индукция може да бъде насочен в „ориентираната“ посока, например при преноса на електроенергия на големи разстояния. Съответно разглежданият продукт се използва за изработване на сърцевините на силови и разпределителни трансформатори.
            
         
               (20)
            
            
               GOES намира приложение и при шунтиращите реактори, използвани във високоволтовите преносни мрежи за стабилизиране на напрежението при промяна на натоварването. Разглежданият продукт може да бъде използван и в оборудване, при което има по-малки трансформатори, включително електроуреди и авиокосмическо, аеронавигационно и електронно оборудване. GOES може да се използва също така и при големи, високопроизводителни генератори, когато същите са проектирани така, че да дават възможност за ефективно използване на ориентираните в посока магнитни характеристики.
            
         
               (21)
            
            
               GOES с дебелина до 0,16 mm не се включва в разглеждания продукт. Тънката GOES обичайно се използва в самолетостроенето и в медицинската електроника. Тънката GOES се произвежда от листове обикновена GOES, след като положеното след процеса на валцуване покритие бъде отстранено, а листата — наново валцувани и закалени и върху тях бъдат положени съответните покрития. Според жалбоподателите само една малка част от GOES би могла да бъде внесена в Съюза от засегнатите държави.
            
         2.2.   Сходен продукт
   
   
               (22)
            
            
               При разследването се установи, че следните продукти притежават едни и същи основни физически характеристики, както и едни и същи основни приложения:
               
                           а)
                        
                        
                           разглежданият продукт;
                        
                     
                           б)
                        
                        
                           продуктът, произвеждан и продаван на вътрешния пазар на Русия, Корея, Япония, КНР и САЩ;
                        
                     
                           в)
                        
                        
                           продуктът, произвеждан и продаван в Съюза от промишлеността на Съюза.
                        
                     
         
               (23)
            
            
               Поради това Комисията взе временното решение, че тези продукти са сходни продукти по смисъла на член 1, параграф 4 от основния регламент.
            
         2.3.   Твърдения и разяснения относно обхвата на продукта
   
   
               (24)
            
            
               Двама производители износители поискаха листовете GOES, разкроени по размер с цел да бъдат използвани за трансформатори, известни в промишлеността като„ламели“, да бъдат изключени от обхвата на продукта. Същите производители изказаха твърдението, че разглежданият продукт се произвежда (и продава) на рулони или на листове в зависимост от желанията на клиентите, докато ламелите нямат подобни характеристики.
            
         
               (25)
            
            
               Комисията приема, че ламелите не попадат в обхвата на продукта, тъй като при тях вече са налице характеристиките, които ги отличават като части на трансформатор, например специфична форма, размер и наличие на отвори. Поради това те вече не са несложни плосковалцувани продукти. Ламелите са класирани и под различен код от КН.
            
         
               (26)
            
            
               Трима производители износители и един ползвател изказаха твърдението, че видовете с висока проницаемост и/или DR видовете, при които загубите в серомагнитната сърцевина са до 0,90 W/kg, следва да бъдат изключени от обхвата на разследването. Застъпена беше тезата, че свойствата и крайните приложения на видовете на продукта с най-малки загуби в серомагнитната сърцевина се различават значително и поради това не се купуват от едни и същи клиенти и не са в конкуренция с други видове на разглеждания продукт. Поради това следва да се направят два отделни анализа на вредата, причинно-следствената връзка и интереса на Съюза.
            
         
               (27)
            
            
               Независимо от загубите в серомагнитната сърцевина обаче разглежданият продукт се произвежда от един и същ основен материал, има едни и същи основни свойства и сравними крайни приложения. Ползвателите в Съюза купуват разглеждания продукт и когато загубите в серомагнитната сърцевина са до 0,90 W/kg, и когато те са над 0,90 W/kg. Поради това тези твърдения бяха временно отхвърлени, без това да засяга по-нататъшното изследване на въпроса доколко някои видове с висока проницаемост и/или някои DR видове с особено високо качество следва да бъдат анализирани отделно на окончателния етап въз основа на допълнително предоставена информация.
            
         
               (28)
            
            
               Един производител износител изказа твърдението, че разглежданият продукт с широчина над 1 150 mm следва да бъде изключен от обхвата на продукта, тъй като за разлика от въпросния производител износител промишлеността на Съюза не е в състояние да произвежда сходен продукт с широчина над 1 150 mm. Подобни продукти с големи широчини се търсят конкретно от някои клиенти, тъй като дават възможност да се намалят загубите при разкрояването на рулона на нужните на клиента дължини.
            
         
               (29)
            
            
               Това искане за изключване на продукта не беше прието. Фактът, че разглежданият продукт евентуално надвишава с малко широчината от 1 150 mm или повече не прави въпросните изделия отделен продукт, който е извън обхвата на разследването. Напротив, всички видове на разглеждания продукт имат едни и същи основни физически и технически свойства и като цяло едни и същи основни приложения, въпреки разликите в широчината. Освен това ограничаването на обхвата на разследването до определени широчини би дало възможност на производителите износители да избегнат действащите антидъмпингови мерки.
            
         
               (30)
            
            
               И на последно място, един производител износител и Постоянното представителство на Руската федерация в ЕС застъпиха тезата, че, от една страна, изнасяната първокачествена GOES (с по-голяма равнинност и по-малко заваръчни шевове) и — от друга — изнасяната GOES второ и трето качество (с множество дефекти, шевове и липса на равнинност) в съответствие с практиката на руската промишленост не са взаимозаменяеми в каквато и да било степен и представляват различни продукти. Поради това те застъпиха тезата, че материалът второ и трето качество следва да бъде изключен от обхвата на продукта.
            
         
               (31)
            
            
               В сега действащото описание и в кода за разглеждания продукт по КН попадат множество видове на продукта, които са различни от гледна точка на качеството. Производството на по-лошокачествен продукт от страна както на производителите в Съюза, така и на производителите износители е част от производствения процес, а по-лошокачествените видове са изработени от същия основен материал и за тях е използвано същото производствено оборудване. Видовете със сравнително по-ниско качество също се продават за използване в производството на трансформатори и изцяло отговарят на определението на разглеждания продукт. Поради това Комисията временно отхвърли и това искане.
            
         3.   ДЪМПИНГ
   
   3.1.   Обща методология
   
   
               (32)
            
            
               В съображения 33 — 43 по-долу е представена общата методология, използвана от Комисията, за изчисленията във връзка с дъмпинга. Където това е необходимо, всички въпроси, отнасящи се до отделни държави или дружества и от значение за изчисленията, са разгледани в точките за отделните държави по-долу.
            
         3.1.1.   Нормална стойност
   
   
               (33)
            
            
               Комисията първо провери дали общият обем на продажбите на вътрешния пазар на всеки оказал съдействие производител износител е представителен в съответствие с член 2, параграф 2 от основния регламент. Продажбите на вътрешния пазар се представителни, ако общият обем на продажбите на вътрешния пазар на сходния продукт на независими клиенти на вътрешния пазар за всеки производител износител е представлявал най-малко 5 % от общия обем на продажбите на разглеждания продукт за износ за Съюза през разследвания период.
            
         
               (34)
            
            
               След това Комисията установи кои видове на продукта, продавани на вътрешния пазар, са идентични или съпоставими с видовете, продавани за износ в Съюза, и провери дали продажбите на вътрешния пазар за всеки съдействащ производител износител са представителни в съответствие с член 2, параграф 2 от основния регламент. Продажбите на вътрешния пазар на един вид на продукта са представителни, ако общият обем на продажбите на вътрешния пазар на този вид на продукта на независими клиенти през разследвания период представлява поне 5 % от общия обем на продажбите за износ за Съюза на идентичен или сравним вид на продукта.
            
         
               (35)
            
            
               Като следваща стъпка Комисията определи дела на рентабилните продажби за независими клиенти на вътрешния пазар за всеки вид на продукта през разследвания период с цел да вземе решение дали да използва действителните продажби на вътрешния пазар за изчисляването на нормалната стойност в съответствие с член 2, параграф 4 от основния регламент.
            
         
               (36)
            
            
               Нормалната стойност се основава на действителната цена за всеки вид на продукта на вътрешния пазар, независимо дали продажбите са рентабилни, или не, ако:
               
                           а)
                        
                        
                           обемът на продажбите на вида на продукта, продаван на нетна продажна цена, равна на или по-висока от изчислените производствени разходи, представлява повече от 80 % от общия обем на продажбите за този вид на продукта; както и
                        
                     
                           б)
                        
                        
                           среднопретеглената продажна цена на този вид на продукта е равна или по-висока от производствените разходи за единица продукция.
                        
                     
         
               (37)
            
            
               В този случай нормалната стойност е среднопретеглената стойност на цените на всички продажби на вътрешния пазар на този вид на продукта през разследвания период.
            
         
               (38)
            
            
               Нормалната стойност се основава на действителната цена на вътрешния пазар за всеки вид на продукта само при рентабилните продажби на вътрешния пазар на въпросните видове на продукта през разследвания период, ако:
               
                           а)
                        
                        
                           обемът на рентабилните продажби на въпросния вид на продукта представлява 80 % или по-малко от общия обем на продажбите на този вид; или
                        
                     
                           б)
                        
                        
                           среднопретеглената цена на въпросния вид на продукта е по-ниска от производствените разходи за единица продукция.
                        
                     
         
               (39)
            
            
               Когато продажби на даден вид от сходния продукт не са били осъществявани при обичайни търговски условия или не са били значими, или когато даден вид на продукта не е бил продаван в представителни количества на вътрешния пазар, Комисията използва конструирана нормална стойност в съответствие с член 2, параграфи 3 и 6 от основния регламент.
            
         
               (40)
            
            
               Нормалната стойност беше конструирана чрез добавяне на следното към средните производствени разходи на сходния продукт на всеки оказал съдействие производител износител през разследвания период:
               
                           а)
                        
                        
                           среднопретеглените разходи за реализация, общите и административните разходи, направени от всеки оказал съдействие производител износител при продажбите на вътрешния пазар на сходния продукт, при обичайни търговски условия, през разследвания период; както и
                        
                     
                           б)
                        
                        
                           среднопретеглената печалба, реализирана от всеки оказал съдействие производител износител при продажбите на вътрешния пазар на сходния продукт, при обичайни търговски условия, през разследвания период.
                        
                     
         3.1.2.   Експортна цена
   
   
               (41)
            
            
               Производителите износители са изнасяли за Съюза или директно за несвързани клиенти, или чрез свързани дружества, действащи като вносители.
            
         
               (42)
            
            
               В случаите, когато производителят износител е изнасял разглеждания продукт за Съюза директно за независими клиенти, включително чрез търговци, експортната цена беше определена въз основа на експортните цени, реално платени или подлежащи на плащане за разглеждания продукт, продаван за износ в Съюза, в съответствие с член 2, параграф 8 от основния регламент.
            
         
               (43)
            
            
               В случаите, когато производителите износители са изнасяли разглеждания продукт за Съюза чрез свързани дружества, действащи като вносители, експортната цена беше определена въз основа на цената, на която внасяният продукт е бил препродаден за първи път на независими клиенти в Съюза, в съответствие с член 2, параграф 9 от основния регламент. В съответствие със същия член експортната цена беше конструирана и в случаите, когато разглежданият продукт не е препродаван във вида, в който е внесен. В тези случаи цената беше коригирана, за да се отразят всички разходи, направени между вноса и препродажбата, включително разходите за реализация, общите и административните разходи, както и печалбата.
            
         3.1.3.   Сравнение
   
   
               (44)
            
            
               Комисията сравни нормалната стойност и експортната цена на производителите износители на базата на цена франко завода.
            
         
               (45)
            
            
               Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент.
            
         3.2.   Република Корея
   
   
               (46)
            
            
               Единственият производител износител от Корея, POSCO, оказа пълно съдействие на разследването на Комисията. За да продава разследвания продукт в ЕС и на своя вътрешен пазар, POSCO е използвал комплексна мрежа от търговски канали.
            
         3.2.1.   Нормална стойност
   
   
               (47)
            
            
               Нормалната стойност за единствения производител износител беше определена в съответствие с общата методология, посочена в точка 3.1.1 по-горе. При това нормалната стойност за болшинството видове на продукта, изнасяни за Съюза, беше определена въз основа на цената на вътрешния пазар. За останалите видове нормалната стойност беше конструирана.
            
         3.2.2.   Експортна цена
   
   
               (48)
            
            
               Единственият производител износител е изнасял за Съюза директно, чрез търговски дружества от Корея и чрез свързани дружества, действащи като вносители и намиращи се в Съюза. За износа чрез вносители в Съюза експортната цена беше конструирана на основание член 2, параграф 9 от основния регламент.
            
         
               (49)
            
            
               В останалите случаи експортната цена беше определена в съответствие с общата методология, посочена в точка 3.1.2 по-горе.
            
         
               (50)
            
            
               Производителят износител изказа твърдението, че е единен стопански субект със своите търговски и свързани дружества в Съюза и поради това не е необходима корекция в съответствие с член 2, параграф 9 за определянето на експортната цена.
            
         
               (51)
            
            
               В съответствие с член 2, параграф 9 от основния регламент при наличие на съдружие между производителя износител и свързаните вносители експортната цена се счита за ненадеждна. Член 2, параграф 9 не съдържа разпоредби, в които:
               
                           —
                        
                        
                           се прави разлика между различни видове съдружие,
                        
                     
                           —
                        
                        
                           е определена степента на контрол или сливане, при която следва да се прилагат корекциите,
                        
                     
                           —
                        
                        
                           се предвижда корекциите да не се прилагат, когато е налице единен стопански субект.
                        
                     
         
               (52)
            
            
               Оттук става ясно, че формата на съдружие не може да бъде от значение за приложимостта на корекцията, чиято цел е да даде надеждност на експортната цена. Корекциите са задължителни, когато цената трябва да бъде конструирана.
            
         
               (53)
            
            
               Комисията провери дали POSCO Германия и POSCO Италия са изпълнявали всички функции, които свързаните вносители в Съюза обичайно изпълняват. Фактът, че POSCO Германия и POSCO Италия са действали като свързани вносители за корейския производител износител, не се оспорва.
            
         
               (54)
            
            
               Поради това Комисията заключи, че е налице съдружие между производителя износител и вносителите и с цел да получи надеждна експортна цена приложи предвидените корекции за всички разходи между вноса и препродажбата и за разумната печалба. Поради това твърдението бе отхвърлено.
            
         3.2.3.   Сравнение
   
   
               (55)
            
            
               Комисията сравни нормалната стойност и експортната цена на единствения производител износител на базата на цена франко завода.
            
         
               (56)
            
            
               Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на сравнимостта на цените, в съответствие с член 2, параграф 10 от основния регламент. Направените корекции бяха за транспорт, обработка, опаковка и банкови такси.
            
         
               (57)
            
            
               Производителят износител се позова на член 2, параграф 10, буква г), подточка i) от основния регламент и поиска корекция за нивото на търговия, като застъпи тезата, че всички негови продажби на вътрешния пазар са били на крайни потребители, докато всичките му продажби за износ за Съюза са били на свързани и несвързани търговци.
            
         
               (58)
            
            
               Производителят износител обаче не може да докаже наличието на последователни и отчетливи разлики в цените за различните нива на търговия, било то на неговия вътрешен пазар, или на този за износ. Поради това твърдението не може да бъде прието.
            
         
               (59)
            
            
               Впоследствие производителят износител поиска корекция по член 2, параграф 10, буква г), подточка ii) от основния регламент. Комисията не може да приеме и това искане, тъй като износът за Съюза е бил реализиран чрез свързани дружества и след това продаден на несвързани крайни ползватели, поради което нивото на търговия при износа и при продажбите на вътрешния пазар е било едно и също.
            
         3.2.4.   Дъмпингов марж
   
   
               (60)
            
            
               За единствения оказал съдействие производител износител Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
            
         
               (61)
            
            
               Степента на съдействие в Корея беше висока, тъй като вносът на съдействащия производител износител представлява близо 100 % от общия износ за Съюза по време на разследвания период. Въз основа на това Комисията определи приложимия за цялата държава дъмпингов марж на същото равнище като за единствения производител износител.
            
         
               (62)
            
            
               Временните дъмпингови маржове, изразени като процент от цената CIF граница на Съюза, без платено мито, са следните:
               
                           Дружество
                        
                        
                           Временен дъмпингов марж
                        
                     
                           POSCO
                        
                        
                           22,8 %
                        
                     
                           Всички други дружества
                        
                        
                           22,8 %
                        
                     
         3.3.   Китайска народна република
   
   
               (63)
            
            
               Двама производители износители, Baosteel и WISCO, оказаха съдействие на разследването, като те съставляват близо 100 % от общия износ за ЕС. И двете дружества са изнасяли за ЕС чрез свързани вносители в Съюза.
            
         
               (64)
            
            
               Нито един от оказалите съдействие производители износители от КНР не поиска третиране като дружество, работещо в условията на пазарна икономика. Поради това нормалната стойност беше определена въз основа на цената или на конструираната стойност в трета държава с пазарна икономика („държава аналог“) в съответствие с член 2, параграф 7, буква а) от основния регламент.
            
         3.3.1.   Държава аналог
   
   
               (65)
            
            
               В известието за започване Комисията уведоми заинтересованите страни, че предвижда да използва Република Корея като подходяща държава аналог, и ги прикани да представят коментарите си. Една от страните изказа твърдението, че Корея не би била подходяща държава аналог и предложи вместо нея Русия.
            
         
               (66)
            
            
               Руският вътрешен пазар е сравнително затворен и на него доминира една-единствена група производител. Пазарният дял на вноса е много малък (под 5 % през 2013 г.), като в Русия вносът на GOES се облага с вносно мито (5 %). Освен това видът/марката на руската GOES не е съпоставима с китайския износ на GOES за Съюза. Поради това Русия не беше счетена за подходяща държава аналог.
            
         
               (67)
            
            
               Както е посочено в известието за започване, Комисията провери също така дали евентуално някоя от другите засегнати държави или някоя друга трета държава с пазарна икономика не би могла да представлява подходяща държава аналог. Съгласно информацията, с която разполага Комисията, единствените държави, които освен засегнатите държави произвеждат GOES, са Бразилия и Индия.
            
         
               (68)
            
            
               И в Бразилия, и в Индия има само по един производител на GOES, като всеки от тях произвежда видове на продукта, които не са съпоставими с видовете, произвеждани и изнасяни от оказалите съдействие производители износители в КНР. Освен това и в двете държави вносът на GOES се облага с вносно мито, като Индия по-специално е предимно държава вносител, чието собствено производство е пренебрежимо малко. Поради това нито Бразилия, нито Индия бяха счетени за подходящи държави аналог.
            
         
               (69)
            
            
               По отношение на Япония и САЩ при проверката се установи, че и на двата пазара доминират местни производители, а количествата на вноса са малки. Поради това и японският, и американският вътрешен пазар могат да бъдат считани за сравнително затворени за конкуренция.
            
         
               (70)
            
            
               Що се отнася до Корея, вътрешният пазар за GOES е сравнително отворен, като вносът заема сравнително голям пазарен дял (над 20 % през 2013 г.). Корейският производител е голям производител, който реализира големи количества на вътрешния и на експортния пазар. Той произвежда видове на сходния продукт, подобни на видовете на изнасяните за Съюза от китайските производители. Вносът на GOES от Съюза, КНР и Япония не се облага с мито.
            
         
               (71)
            
            
               Комисията стигна на този етап от процедурата до заключението, че Република Корея е най-подходящата държава аналог съгласно член 2, параграф 7, буква а) от основния регламент.
            
         3.3.2.   Нормална стойност
   
   
               (72)
            
            
               Както е посочено по-горе (съображение 64), нормалната стойност за двамата производители износители от КНР беше определена въз основа на цената или на конструираната нормална стойност в държавата аналог — в случая Корея — в съответствие с член 2, параграф 7, буква а) от основния регламент.
            
         3.3.3.   Експортна цена
   
   
               (73)
            
            
               Производителите износители са изнасяли за Съюза чрез търговци и вносители, намиращи се и в КНР, и в Съюза.
            
         
               (74)
            
            
               Поради това експортната цена беше определена въз основа на цената, на която внесеният продукт е бил за първи път препродаден на независими клиенти в Съюза, в съответствие с член 2, параграф 9 от основния регламент. В този случай цената беше коригирана, за да се отразят всички разходи, направени между вноса и препродажбата, включително разходите за реализация, общите и административните разходи, както и печалбата на несвързания вносител.
            
         3.3.4.   Сравнение
   
   
               (75)
            
            
               Комисията сравни нормалната стойност, установена в държавата аналог, и експортната цена на производителите износители в КНР на базата на цена франко завода.
            
         
               (76)
            
            
               Един от видовете на продукта на един производител износител няма свое съответствие сред видовете, произвеждани от корейския производител. Липсата на съответствие се дължи на загубите в серомагнитната сърцевина при конкретния вид на продукта. В този случай експортната цена беше сравнена с нормалната стойност на най-близкия вид на продукта, при който има съвпадение на всички характеристики, а при загубите в серомагнитната сърцевина стойностите са възможно най-близките.
            
         
               (77)
            
            
               Когато това беше оправдано от необходимостта да се гарантира обективно сравнение, нормалната стойност и/или експортната цена бяха коригирани за разликите, отразяващи се на сравнимостта на цените, в съответствие с член 2, параграф 10 от основния регламент. Направените корекции бяха за транспорт, обслужване на кредити, обработка и товарене, опаковка и банкови такси.
            
         
               (78)
            
            
               Нормалната стойност беше коригирана, за да се гарантира, че тя е изразена при едно и също равнище на данъчно облагане като експортната цена, тъй като част от ДДС, с който е обложен износът на GOES от КНР, не е бил възстановяван на засегнатите дружества по време на РП.
            
         3.3.5.   Дъмпингови маржове
   
   
               (79)
            
            
               За всеки от оказалите съдействие производители износители Комисията сравни среднопретеглената нормална стойност за всеки вид на сходния продукт в държавата аналог със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
            
         
               (80)
            
            
               Въз основа на отговорите в попълнените от тях въпросници Комисията установи, че двете дружества са свързани поради наличието на общи собственици.
            
         
               (81)
            
            
               Поради това за двете дружества беше определен един дъмпингов марж въз основа на среднопретеглената стойност на техните два индивидуални дъмпингови маржа.
            
         
               (82)
            
            
               Степента на съдействие беше висока, тъй като вносът на оказалите съдействие производители износители обхваща близо 100 % от общия износ от КНР за Съюза по време на разследвания период. Въз основа на това Комисията определи приложимия за цялата държава дъмпингов марж на равнището на дъмпинговия марж, определен за двамата съдействащи производители износители. Временните дъмпингови маржове, изразени като процент от цената CIF граница на Съюза без платено мито, са следните:
               
                           Дружество
                        
                        
                           Временен дъмпингов марж
                        
                     
                           Baoshan Iron & Steel Co., Ltd and Wuhan Iron and Steel Company Limited
                        
                        
                           28,7 %
                        
                     
                           Всички други дружества
                        
                        
                           28,7 %
                        
                     
         3.4.   Япония
   
   
               (83)
            
            
               По време на разследвания период в Япония е имало двама производители износители — JFE Steel Corporation и Nippon Steel & Sumitomo Metal One Corporation. Двамата производители износители оказаха съдействие. Продажбите за пазара на Съюза на единия от производителите износители са реализирани чрез търговец от Япония. Другият производител износител е изнасял за Съюза главно непреработени (ненарязани) рулони, които са били допълнително обработвани (нарязвани) от свързания с него субект в Съюза. Същият производител износител е внасял също така разглеждания продукт чрез свързан вносител в Съюза. На вътрешния пазар и двамата производители износители са продавали разглеждания продукт и пряко, и чрез несвързани търговци.
            
         3.4.1.   Нормална стойност
   
   
               (84)
            
            
               Въз основа на общата методология, описана в точка 3.1.1 по-горе, Комисията установи, че за един от производителите износители нито един от видовете на продукта, продавани на вътрешния пазар, не е бил представителен по смисъла на член 2, параграф 2 от основния регламент. Поради това за този производител износител нормалната стойност беше конструирана за всички видове на продукта.
            
         
               (85)
            
            
               За другия производител износител Комисията установи, че повече от половината видове на продукта, продавани за износ за Съюза, могат да бъдат съпоставени с представителни продажби на вътрешния пазар на същите видове на продукта. Поради това за тези видове на продукта в съответствие с общата методология за изчисляването на нормалната стойност беше използвана действителната цена, при която са реализирани продажбите на вътрешния пазар. За останалите видове на продукта нормалната стойност беше конструирана.
            
         3.4.2.   Експортна цена
   
   
               (86)
            
            
               Един от производителите износители е продавал разглеждания продукт за износ за Съюза чрез несвързан търговец в Япония. Поради това експортната цена беше определена въз основа на реално платените или подлежащи на плащане експортни цени в съответствие с член 2, параграф 8 от основния регламент. За да бъде установена CIF стойността на износа, бяха използвани проверени данни на несвързания търговец.
            
         
               (87)
            
            
               Другият производител износител е продавал разглеждания продукт чрез свързани търговци в Съюза. Болшинството от видовете на продукта обаче не са препродавани във вида, в който са внасяни, тъй като са преминавали по-нататъшна обработка (нарязване) при свързан субект. Поради това Комисията установи експортната цена на непреработените (ненарязани) рулони от вноса в съответствие с член 2, параграф 9 от основния регламент, като коригира цената, на която внесеният продукт е препродаден за първи път на независими клиенти в Съюза, за всички разходи, направени между момента на вноса и препродажбата, включително разходите за обработка в Съюза, надлежно коригирани за загубите в теглото в процеса на нарязване, разходите за реализация, общите и административните разходи и печалбата, с цел да бъде получена обратно цената на необработените (ненарязани) рулони. Поради липсата на друг разумен ориентир беше използвано равнището на печалба на един от несвързаните вносители.
            
         
               (88)
            
            
               За видовете на продукта, продавани във вида, в който са внесени, чрез свързан вносител, т.е. без по-нататъшна обработка в Съюза, експортната цена беше установена в съответствие с член 2, параграф 9 от основния регламент, като цената, на която внесеният продукт е препродаден за първи път на независими клиенти в Съюза, беше коригирана за всички разходи, направени между момента на вноса и препродажбата, включително разходите за реализация, общите и административните разходи, както и печалбата на несвързания вносител.
            
         3.4.3.   Сравнение
   
   
               (89)
            
            
               Комисията сравни нормалната стойност и експортната цена на производителите износители на базата на цена франко завода.
            
         
               (90)
            
            
               Когато това бе обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент. Бяха направени корекции за комисиони, разходи за транспорт, обслужване на кредити, банкови такси, обработка и товарене и опаковане.
            
         
               (91)
            
            
               Производителят износител се позова на член 2, параграф 10, буква г), подточка i) от основния регламент и поиска корекция за нивото на търговия, като застъпи тезата, че почти всички негови продажби на вътрешния пазар са били на крайни потребители, докато половината от продажбите му за износ за Съюза са били на свързани и несвързани търговски дружества.
            
         
               (92)
            
            
               Комисията установи, че липсват достатъчно доказателства в подкрепа на твърдението. Поради това то беше отхвърлено.
            
         3.4.4.   Дъмпингови маржове
   
   
               (93)
            
            
               За оказалите съдействие производители износители Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
            
         
               (94)
            
            
               Степента на съдействие беше висока, тъй като вносът на оказалите съдействие производители износители представлява близо 100 % от общия износ от Япония за Съюза по време на разследвания период. Въз основа на това Комисията реши да определи приложимия за цялата държава дъмпингов марж на равнището на оказалото съдействие дружество с най-висок дъмпингов марж.
            
         
               (95)
            
            
               Временните дъмпингови маржове, изразени като процент от цената CIF граница на Съюза, без платено мито, са следните:
               
                           Дружество
                        
                        
                           Временен дъмпингов марж
                        
                     
                           JFE Steel Corporation
                        
                        
                           47,1 %
                        
                     
                           Nippon Steel & Sumitomo Metal One Corporation
                        
                        
                           52,2 %
                        
                     
                           Всички други дружества
                        
                        
                           52,2 %
                        
                     
         3.5.   Руска федерация
   
   
               (96)
            
            
               Разследването показа, че в Русия разглежданият продукт се произвежда само от NLMK Group. Двамата производители износители от групата — OJSC Novolipetsk Steel и VIZ Steel, оказаха съдействие. Всички продажби за пазара на Съюза са реализирани чрез свързан търговец в Швейцария. Продажбите на вътрешния пазар са били директно на независими страни.
            
         
               (97)
            
            
               Тъй като данните бяха предоставени поотделно за посочените по-горе производители износители, изчисленията по отношение на дъмпинга бяха направени за всяко едно дружество, след което беше изчислен среднопретеглен марж за групата като цяло.
            
         3.5.1.   Нормална стойност
   
   
               (98)
            
            
               Комисията установи, че видът на продукта с най-големи продажби за износ за Съюза може да бъде съпоставен с представителните продажби на вътрешния пазар на същия вид на продукта и че тези продажби на вътрешния пазар са били извършвани при обичайни търговски условия. Поради това за този вид на продукта в съответствие с общата методология, описана по-горе в точка 3.1.1, за изчисляването на нормалната стойност беше използвана действителната цена, при която са реализирани продажбите на вътрешния пазар. За останалите видове на продукта нормалната стойност беше конструирана.
            
         
               (99)
            
            
               Руските производители са до такава степен интегрирани дружества, че желязната руда и други от необходимите суровини се добиват и доставят на дружествата производители на GOES от дружества, принадлежащи към групата. Групата производител износител изказа твърдението, че член 2, параграф 5 от основния регламент не бива да бъде прилаган като основание за корекции на производствените разходи, тъй като вътрешните продажби на суровините са ставали по пазарни цени. Временно беше решено, че не следва да се прави корекция, тъй като продажбите на тези суровини в рамките на групата са били по цени, подобни на прилаганите извън нея.
            
         3.5.2.   Експортна цена
   
   
               (100)
            
            
               Тъй като и двамата производители износители са изнасяли разглеждания продукт за Съюза чрез свързано дружество, действащо като вносител, експортната цена беше определена въз основа на цената, на която внасяният продукт е бил препродаден за първи път на независими клиенти в Съюза, в съответствие с член 2, параграф 9 от основния регламент. В този случай цената беше коригирана, за да се отразят всички разходи, направени между момента на вноса и препродажбата, включително разходите за реализация, общите и административните разходи, както и печалбата на несвързания вносител.
            
         3.5.3.   Сравнение
   
   
               (101)
            
            
               Комисията сравни нормалната стойност и експортната цена на двамата свързани производители износители на базата на цена франко завода.
            
         
               (102)
            
            
               Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент. Корекции бяха направени за транспорт, застраховки, обслужване на кредити и комисиони.
            
         3.5.4.   Дъмпингови маржове
   
   
               (103)
            
            
               За двамата свързани производители износители Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент. На този етап изчисленията за дъмпинга за двамата свързани производители износители бяха обединени с цел да бъде изчислен среднопретеглен дъмпингов марж за групата NLMK.
            
         
               (104)
            
            
               Степента на съдействие в Русия е висока, тъй като вносът на оказалите съдействие производители износители представлява 100 % от общия износ за Съюза по време на разследвания период. Въз основа на това Комисията реши да определи приложимия за цялата държава дъмпингов марж на равнището на групата NLMK.
            
         
               (105)
            
            
               Временните дъмпингови маржове, изразени като процент от цената CIF граница на Съюза, без платено мито, са следните:
               
                           Дружество
                        
                        
                           Временен дъмпингов марж
                        
                     
                           NLMK Group
                        
                        
                           29,0 %
                        
                     
                           Всички други дружества
                        
                        
                           29,0 %
                        
                     
         3.6.   Съединени американски щати
   
   
               (106)
            
            
               Единственият оказал съдействие производител износител е продавал разглеждания продукт за пазара на Съюза чрез свързан вносител в Нидерландия. Продажбите на вътрешния пазар са били директно на независими страни.
            
         3.6.1.   Нормална стойност
   
   
               (107)
            
            
               Въз основа на общата методология, описана в точка 3.1.1, Комисията установи, че повечето видове на продукта, продавани от оказалия съдействие производител износител от САЩ на вътрешния пазар, не са идентични или сравними с продаваните за износ, поради което същите не са представителни по смисъла на член 2, параграф 2 от основния регламент. За тези видове на продукта нормалната стойност беше конструирана в съответствие с общата методология. За останалите видове на продукта нормалната стойност беше определена въз основа на цените на вътрешния пазар.
            
         3.6.2.   Експортна цена
   
   
               (108)
            
            
               Единственият оказал съдействие производител износител е изнасял разглеждания продукт за пазара на Съюза чрез свързан вносител в ЕС.
            
         
               (109)
            
            
               Малка част от видовете на продукта не са препродавани във вида, в който са внасяни, тъй като са преминавали по-нататъшна обработка (нарязване) в ЕС. Тъй като CIF стойността на износа, декларирана на границата на Съюза за тези продажби, е стойността на необработените (ненарязани) рулони, Комисията определи експортната цена на необработените (ненарязани) рулони от износа в съответствие с член 2, параграф 9 от основния регламент.
            
         
               (110)
            
            
               За целта цената, на която внесеният продукт е препродаден за първи път на независими клиенти в Съюза, беше коригирана за всички разходи, направени между момента на вноса и препродажбата, включително разходите за обработка в Съюза, надлежно коригирани за загубите в теглото, разходите за реализация, общите и административните разходи и печалбата, с цел да бъде получена цената на необработените (ненарязани) рулони. Поради липсата на друг разумен ориентир беше използвано равнището на печалба на един от несвързаните вносители.
            
         
               (111)
            
            
               За продажбите, при които няма по-нататъшна обработка, експортната цена беше установена в съответствие с член 2, параграф 9 от основния регламент, като цената, на която внесеният продукт е продаден за първи път на независими клиенти в Съюза, беше коригирана за всички разходи, направени между момента на вноса и препродажбата, включително разходите за реализация, общите и административните разходи, както и печалбата на несвързания вносител.
            
         3.6.3.   Сравнение
   
   
               (112)
            
            
               Комисията сравни нормалната стойност и експортната цена на единствения производител износител на базата на цена франко завода.
            
         
               (113)
            
            
               Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент. Бяха направени корекции за транспорт, обработка, опаковка, обслужване на кредити и разходи след продажбата.
            
         3.6.4.   Дъмпингов марж
   
   
               (114)
            
            
               За единствения оказал съдействие производител износител Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
            
         
               (115)
            
            
               Степента на съдействие беше висока. Поради това Комисията реши да определи приложимия за цялата страна дъмпингов марж на равнището на единствения производител износител.
            
         
               (116)
            
            
               Временните дъмпингови маржове, изразени като процент от цената CIF граница на Съюза, без платено мито, са следните:
               
                           Дружество
                        
                        
                           Временен дъмпингов марж
                        
                     
                           AK Steel
                        
                        
                           60,1 %
                        
                     
                           Всички други дружества
                        
                        
                           60,1 %
                        
                     
         4.   ВРЕДА
   
   4.1.   Определение за промишленост и производство на Съюза
   
   
               (117)
            
            
               В Съюза разглежданият продукт се произвежда от шест дружества. Според посочената в жалбата информация в Съюза няма други производители на разглеждания продукт. Поради това въпросните шестима производители съставляват „промишлеността на Съюза“ по смисъла на член 4, параграф 1 от основния регламент.
            
         
               (118)
            
            
               Общото производство на Съюза по време на разследвания период беше изчислено на около 340 000 тона. Комисията стигна до тази стойност въз основа на цялата налична информация относно промишлеността на Съюза, например информацията, предоставена от жалбоподателя, както и от всички известни производители в Съюза. Шестимата известни производители от Съюза представляват 100 % от общото производство на Съюза на сходния продукт.
            
         4.2.   Потребление на Съюза
   
   
               (119)
            
            
               Комисията определи потреблението на Съюза въз основа на продажбите на пазара на Съюза на: а) всички известни производители в Съюза и б) вноса в Съюза от всички трети държави, отчетен от Евростат, и като се имат предвид също така данните, предоставени от оказалите съдействие производители от засегнатите държави.
            
         
               (120)
            
            
               По отношение на Япония голяма част от вноса на японския разглеждан продукт в Нидерландия е отчетен под поверителен код по КН по време на разглеждания период. (4) Поради тази причина в таблицата по-долу за потреблението на Съюза са дадени граници, както и в други таблици, които се отнасят до обема и стойността на вноса.
            
         
               (121)
            
            
               На тази основа потреблението на Съюза се е променяло, както следва:
               
                           Потребление на Съюза (метрични тонове)
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Общо потребление на Съюза
                        
                        
                           353 000  – 368 000 
                        
                        
                           346 000  – 361 000 
                        
                        
                           316 000  – 331 000 
                        
                        
                           313 000  – 328 000 
                        
                     
                           
                              Индекс
                           
                        
                        
                           
                              100
                           
                        
                        
                           
                              98
                           
                        
                        
                           
                              90
                           
                        
                        
                           
                              89
                           
                        
                     
                           
                              Източник: проверени отговори на въпросниците, информация от жалбата, от данни на Евростат и Eurofer.
                        
                     
         
               (122)
            
            
               Комисията получи данни за цялата дейност с разглеждания продукт и определи дали производството е било предназначено за собствено потребление, или за свободния пазар. Комисията установи, че само една малка част (около 0,4 % от общото потребление) от производството на производителите в Съюза е била предназначена за собствено потребление. Тази част често пъти е била само прехвърляна и/или доставяна по трансферни цени в рамките на едно и също дружество или група дружества за по-нататъшна обработка надолу по веригата. С оглед на големината на собственото потребление това няма отражение върху положението по отношение на вредата.
            
         
               (123)
            
            
               От началото на 2003 г. насетне е налице безпрецедентно увеличение в търсенето на трансформатори, което води до съответно увеличение в търсенето на разглеждания продукт и до повишение на цените. Поради това след 2003/2004 г. в световен мащаб се стига до значително увеличение на капацитета и на производителите на трансформатори, и на производителите на GOES. С известно закъснение обаче и със сигурност след 2011 г. на световния пазар (включително на този на Съюза) започва да се наблюдава значителен спад на потреблението, който засяга и производителите на трансформатори.
            
         
               (124)
            
            
               През разглеждания период потреблението на Съюза се е свило с приблизително 11 %. Спадът в потреблението се дължи най-вече на намалялото търсене от промишлеността надолу по веригата, т.е. производителите на трансформатори.
            
         4.3.   Внос от засегнатите държави
   
   4.3.1.   Кумулативна оценка на отражението на вноса от засегнатите държави
   
   
               (125)
            
            
               Комисията провери дали вносът на разглеждания продукт с произход от засегнатите държави следва да се оценява кумулативно в съответствие с член 3, параграф 4 от основния регламент.
            
         
               (126)
            
            
               Всеки един от дъмпинговите маржове, установени по отношение на вноса от КНР, Япония, Корея, Русия и САЩ, е над нивото de minimis, определено в член 9, параграф 3 от основния регламент.
            
         
               (127)
            
            
               Обемът на вноса от всяка от засегнатите държави не е бил незначителен по смисъла на член 5, параграф 7 от основния регламент.
            
         
               (128)
            
            
               Условията на конкуренция между дъмпинговия внос от засегнатите държави и сходния продукт също са били подобни.
            
         
               (129)
            
            
               Внасяните продукти са се конкурирали помежду си и с разглеждания продукт, произвеждан в Съюза, тъй като са били продавани на сходни категории крайни потребители.
            
         
               (130)
            
            
               Следователно всички критерии, определени в член 3, параграф 4 от основния регламент, са изпълнени и вносът от засегнатите държави беше разгледан кумулативно за целите на определянето на вредата.
            
         
               (131)
            
            
               Производители износители и от САЩ, и от Япония оспориха целесъобразността на кумулативната оценка. Твърденията им бяха, че вносът им е намалял по време на разглеждания период и че те не са подбивали цените на производителите от Съюза.
            
         
               (132)
            
            
               Въпреки спада във вноса от Япония и САЩ по време на разглеждания период този дъмпингов внос също е допринесъл за упражнения ценови натиск при разглеждания продукт на пазара на ЕС. Реализираният от тях внос е дъмпингов, а техните продукти категорично се конкурират пряко с продуктите от Съюза и с тези на другите производители износители. Условията за извършване на кумулативна оценка на ефекта от вноса от петте засегнати държави продължават да бъдат изпълнени. Всички видове GOES, включително видовете, продавани от японските и американските производители износители, се подават с цел използването им в производството на трансформаторни сърцевини и сред една и съща сравнително ограничена група клиенти. Поради това Комисията временно отхвърли тези аргументи.
            
         4.3.2.   Обем и пазарен дял на вноса от засегнатите държави
   
   
               (133)
            
            
               Комисията установи обема на вноса въз основа на данните от Евростат и от оказалите съдействие производители в засегнатите държави. Пазарният дял на вноса беше установен въз основа на данните на Евростат.
            
         
               (134)
            
            
               Както вече беше посочено, голяма част от вноса на японския разглеждан продукт в Нидерландия е отчетена под поверителен код по КН по време на разглеждания период. Поради тази причина в таблицата по-долу относно вноса от засегнатите държави са дадени граници.
            
         
               (135)
            
            
               Вносът в Съюза от засегнатите държави се е променял, както следва:
               
                           Обем на вноса (метрични тонове) и пазарен дял
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Обем на вноса от засегнатите държави
                        
                        
                           153 000  – 168 000 
                        
                        
                           158 000  – 173 000 
                        
                        
                           135 000  – 150 000 
                        
                        
                           139 000  – 154 000 
                        
                     
                           
                              Индекс
                           
                        
                        
                           
                              100
                           
                        
                        
                           
                              103
                           
                        
                        
                           
                              89
                           
                        
                        
                           
                              91
                           
                        
                     
                           Пазарен дял
                        
                        
                           40,2 % – 46,9 %
                        
                        
                           42,3 % – 49,4 %
                        
                        
                           39,9 % – 46,5 %
                        
                        
                           41,8 % – 48,3 %
                        
                     
                           
                              Индекс
                           
                        
                        
                           
                              100
                           
                        
                        
                           
                              105
                           
                        
                        
                           
                              99
                           
                        
                        
                           
                              103
                           
                        
                     
                           
                              Източник: Евростат и оказалите съдействие производители износители.
                        
                     
         
               (136)
            
            
               От таблицата по-горе се вижда, че в абсолютни стойности вносът от засегнатите държави е отбелязал слаб спад през разглеждания период. Общият пазарен дял на дъмпинговия внос в Съюза обаче се е увеличил с приблизително три пункта по време на разглеждания период.
            
         4.3.3.   Цени на вноса от засегнатите държави и подбиване на цените
   
   
               (137)
            
            
               Комисията установи цените на вноса въз основа на данните от Евростат и от оказалите съдействие производители в засегнатите държави.
            
         
               (138)
            
            
               При среднопретеглената цена на вноса в Съюза от засегнатите държави са настъпили следните промени:
               
                           Вносни цени (EUR/ метричен тон)
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           КНР
                        
                        
                           1 798 
                        
                        
                           1 967 
                        
                        
                           1 530 
                        
                        
                           1 357 
                        
                     
                           
                              Индекс
                           
                        
                        
                           
                              100
                           
                        
                        
                           
                              109
                           
                        
                        
                           
                              85
                           
                        
                        
                           
                              75
                           
                        
                     
                           Япония
                        
                        
                           1 964 
                        
                        
                           1 914 
                        
                        
                           1 536 
                        
                        
                           1 353 
                        
                     
                           
                              Индекс
                           
                        
                        
                           
                              100
                           
                        
                        
                           
                              97
                           
                        
                        
                           
                              78
                           
                        
                        
                           
                              69
                           
                        
                     
                           Корея
                        
                        
                           2 033 
                        
                        
                           1 814 
                        
                        
                           1 434 
                        
                        
                           1 353 
                        
                     
                           
                              Индекс
                           
                        
                        
                           
                              100
                           
                        
                        
                           
                              89
                           
                        
                        
                           
                              71
                           
                        
                        
                           
                              67
                           
                        
                     
                           Русия
                        
                        
                           1 493 
                        
                        
                           1 377 
                        
                        
                           1 137 
                        
                        
                           1 055 
                        
                     
                           
                              Индекс
                           
                        
                        
                           
                              100
                           
                        
                        
                           
                              92
                           
                        
                        
                           
                              76
                           
                        
                        
                           
                              71
                           
                        
                     
                           САЩ
                        
                        
                           2 024 
                        
                        
                           2 014 
                        
                        
                           1 741 
                        
                        
                           1 604 
                        
                     
                           
                              Индекс
                           
                        
                        
                           
                              100
                           
                        
                        
                           
                              100
                           
                        
                        
                           
                              86
                           
                        
                        
                           
                              79
                           
                        
                     
                           Средна цена на дъмпинговия внос (за единица)
                        
                        
                           1 813 
                        
                        
                           1 746 
                        
                        
                           1 397 
                        
                        
                           1 263 
                        
                     
                           
                              Индекс
                           
                        
                        
                           
                              100
                           
                        
                        
                           
                              96
                           
                        
                        
                           
                              77
                           
                        
                        
                           
                              70
                           
                        
                     
                           
                              Източник: Евростат и оказалите съдействие производители износители.
                        
                     
         
               (139)
            
            
               Средните цени на дъмпинговия внос са спаднали от 1 813 EUR/тон през 2011 г. на 1 263 EUR/тон през разследвания период. През разглеждания период спадът в средната цена за единица от дъмпинговия внос е прибл. 30 %.
            
         
               (140)
            
            
               Комисията направи оценка на подбиването на цените през разследвания период, като сравни:
               
                           а)
                        
                        
                           среднопретеглените продажни цени за всеки вид на продукта на шестимата производители от Съюза към несвързани клиенти на пазара на Съюза, коригирани на равнище франко завода; както и
                        
                     
                           б)
                        
                        
                           съответните среднопретеглени цени за всеки вид на продукта, внасян от оказалите съдействие производители от засегнатите държави, за първия независим клиент на пазара на Съюза, установени на база CIF, със съответните корекции за разходите след вноса.
                        
                     
         
               (141)
            
            
               Сравнението на цените беше извършено поотделно за всеки отделен вид на продукта за сделки на едно и също ниво на търговия, със съответните корекции при необходимост и след приспадането на всички направени отстъпки. Резултатът от сравнението бе изразен като процент от оборота на производителите от Съюза през разследвания период.
            
         
               (142)
            
            
               Въпреки спада в цените, като цяло производителите износители не са подбивали цените на промишлеността на Съюза. Общо взето цените на промишлеността на Съюза са били твърде сходни или малко по-високи. Резултатите от сравнението показаха като цяло отсъствие на подбиване на цените. Установено беше, че само един японски производител износител подбива цените на промишлеността на Съюза с 0,50 %.
            
         
               (143)
            
            
               Отсъствието на подбиване на цените обаче не означава, че експортните цени не биха могли да причинят вреда. Цените на промишлеността на Съюза са следствие от силното потискане на цените, до което води евтиният дъмпингов внос. Поради наличния на световния пазар свръхкапацитет, дължащ се на процъфтяващата промишленост в периода 2003 — 2010 г., по време на разглеждания период между производители от Съюза и производителите износители е започнала интензивна ценова конкуренция.
            
         
               (144)
            
            
               Агресивните ценови стратегии са насочени по-специално към пазара на Съюза, като производителите износители са в състояние да ги поддържат по-дълго, отколкото производителите от Съюза поради следните причини. На първо място, пазарният дял на производителите износители на техните вътрешни пазари е много по-голям от този на производителите от Съюза на пазара на Съюза. Пазарът на Съюза е отворен, докато, както се посочва в точка 3.3.1 — Държава аналог — по-горе, вътрешните пазари на производителите износители от засегнатите държави не допускат лесно други конкуренти, включително производителите от Съюза. На второ място, повечето производители износители постигат високи печалби на вътрешните си пазари, които им осигуряват достатъчен марж за продажба на дъмпингови цени, дори на загуба, на пазара на ЕС. Японските и американските производители износители по-специално продават на загуба на пазара на Съюза. През разглеждания период производителите от Съюза са продавали на загуба и на пазара на ЕС, и извън ЕС.
            
         
               (145)
            
            
               При тези обстоятелства въпросът, дали производителите износители продават под цената на загуба на промишлеността на Съюза, не е решаващ. Главният фактор за определянето на вредата е това, че поради изключително силния ценови натиск върху техните продажни цени производителите от Съюза не са имали друг вариант за действие освен продажба на цени под себестойността с цел да защитят пазарния си дял и да запазят икономично равнище на производство.
            
         
               (146)
            
            
               Руският производител износител поиска да се направи корекция за разликите в качеството между разглеждания продукт, произвеждан и продават от него, и сходния продукт, произвеждан от промишлеността на Съюза. Искането се основава на факта, че за един и същ вид качеството на разглеждания продукт, произвеждан от въпросния производител износител, би било значително по-ниско от качеството на промишлеността на Съюза.
            
         
               (147)
            
            
               Документи в подкрепа на искането не бяха представени, а в хода на разследването не бяха разкрити доказателства, че съществува разлика в качеството на вида на продукта между руския износ и производството на Съюза. Поради това искането беше временно отхвърлено. С оглед на обективното сравнение между видовете на продукта обаче за момента беше прието, че руското „второ“ и „трето“ качество на разглеждания продукт следва да не се сравнява с първо- и второкачествените продукти на промишлеността на Съюза.
            
         
               (148)
            
            
               Отправено беше и друго искане — по отношение на равнището на търговия. Беше застъпена тезата, че е необходима корекция за равнището на търговия и че NLMK продава изключително чрез търговец, докато дружествата от ЕС продават и пряко на крайните потребители. Това искане също беше временно отхвърлено, тъй като при разследването не се доказа, че разликата в равнището на търговия е имала отражение върху цените. По-специално не бяха представени документи, че са налице трайни и отчетливи разлики между цените от двете равнища на търговия.
            
         4.4.   Икономическо състояние на промишлеността на Съюза
   
   4.4.1.   Общи бележки
   
   
               (149)
            
            
               В съответствие с член 3, параграф 5 от основния регламент при проверката на въздействието на дъмпинговия внос върху промишлеността на Съюза беше направена оценка на всички икономически показатели, имащи отражение върху състоянието на промишлеността на Съюза през разглеждания период. За определянето на вредата Комисията не прави разлика между макро- и микроикономическите показатели за вреда, тъй като „промишлеността на Съюза“ по смисъла на член 4, параграф 1 от основния регламент е съставена от всички известни производители от Съюза. Комисията оцени показателите за вредата въз основа на данните, съдържащи се в отговорите на въпросника, дадени от всички известни производители от Съюза, и данните, събрани от жалбоподателя.
            
         4.4.1.1.   Производство, производствен капацитет и използване на капацитета
   
               (150)
            
            
               През разглеждания период общото производство на Съюза, производственият капацитет и използването на капацитета са се променяли, както следва:
               
                           Производство, производствен капацитет и използване на капацитета
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Производствен капацитет (метрични тонове)
                        
                        
                           410 695 
                        
                        
                           385 086 
                        
                        
                           334 659 
                        
                        
                           340 213 
                        
                     
                           
                              Индекс
                           
                        
                        
                           
                              100
                           
                        
                        
                           
                              94
                           
                        
                        
                           
                              81
                           
                        
                        
                           
                              83
                           
                        
                     
                           Производствен капацитет (метрични тонове)
                        
                        
                           486 600 
                        
                        
                           491 600 
                        
                        
                           491 750 
                        
                        
                           492 650 
                        
                     
                           
                              Индекс
                           
                        
                        
                           
                              100
                           
                        
                        
                           
                              101
                           
                        
                        
                           
                              101
                           
                        
                        
                           
                              101
                           
                        
                     
                           Използване на капацитета
                        
                        
                           84 %
                        
                        
                           78 %
                        
                        
                           68 %
                        
                        
                           69 %
                        
                     
                           
                              Източник: проверени отговори на въпросниците.
                        
                     
         
               (151)
            
            
               Обемът на производството на промишлеността на Съюза е спаднал със 17,2 % през целия разглеждан период.
            
         
               (152)
            
            
               Представените данни за капацитета се отнасят до техническия капацитет, което означава, че корекциите, които в съответния отрасъл се считат за стандартни — по отношение на времето за настройка, поддръжка, изчакване и други обичайни прекъсвания на производството, са отчетени. През разглеждания период капацитетът е отбелязал леко увеличение.
            
         
               (153)
            
            
               Някои от производителите от Съюза са инвестирали в модернизацията на производственото си оборудване с цел увеличаване впоследствие на производствения дял на видовете с висока магнитна проницаемост спрямо този на конвенционалните видове. Това обаче не се е отразило на производствения капацитет по време на разглеждания период.
            
         
               (154)
            
            
               Спадът в използването на капацитета се дължи на слабото увеличение на производствения капацитет, съчетано със спад в обема на производството. През разглеждания период този спад е от 15 процентни пункта.
            
         4.4.1.2.   Обем на продажбите и пазарен дял
   
               (155)
            
            
               По отношение на Япония голяма част от вноса на японския разглеждан продукт в Нидерландия е отчетен под поверителен код по КН по време на разглеждания период. Поради тази причина в таблицата по-долу относно обема на продажбите и пазарния дял са дадени граници.
            
         
               (156)
            
            
               През разглеждания период обемът на продажбите и пазарният дял на промишлеността на Съюза са се променяли, както следва:
               
                           Обем на продажбите и пазарен дял
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Общ обем на продажбите на пазара на Съюза (метрични тонове)
                        
                        
                           189 000  – 204 000 
                        
                        
                           181 000  – 196 000 
                        
                        
                           174 000  – 189 000 
                        
                        
                           167 000  – 182 000 
                        
                     
                           
                              Индекс
                           
                        
                        
                           
                              100
                           
                        
                        
                           
                              96
                           
                        
                        
                           
                              92
                           
                        
                        
                           
                              89
                           
                        
                     
                           Пазарен дял
                        
                        
                           51,7 % – 58,4 %
                        
                        
                           50,2 % – 57,3 %
                        
                        
                           53,0 % – 59,6 %
                        
                        
                           51,1 % – 57,6 %
                        
                     
                           
                              Индекс
                           
                        
                        
                           
                              100
                           
                        
                        
                           
                              98
                           
                        
                        
                           
                              103
                           
                        
                        
                           
                              100
                           
                        
                     
                           
                              Източник: проверени отговори на въпросника и данни от Евростат.
                        
                     
         
               (157)
            
            
               Обемът на продажбите на промишлеността на Съюза на пазара на Съюза е спаднал с 11,4 % през разглеждания период, като от прибл. 189 000 — 204 000 тона през 2011 г. е достигнал 167 000 — 182 000 тона през РП. Спадът е започнал още преди РП, тъй като през 2010 г. обемът на продажбите на промишлеността на Съюза е бил 210 693 тона.
            
         
               (158)
            
            
               През разглеждания период пазарният дял на промишлеността на Съюза е отбелязал лек спад — от 51,7 % — 58,4 % на 51,1 % — 57,6 %. И този спад е започнал преди разглеждания период, тъй като през 2010 г. промишлеността на Съюза все още е имала пазарен дял от 60,6 %. Загубата на пазарен дял е съвпаднала по време със спада в потреблението, като спадът в обема на производството на Съюза надвишава спада в потреблението. Освен това поради продължаващия ценови натиск от производителите износители промишлеността на Съюза е била принудена да свали продажните си цени с цел да не допусне по-нататъшно свиване на пазарния си дял.
            
         4.4.1.3.   Растеж
   
               (159)
            
            
               Потреблението в Съюза е спаднало с прибл. 11 % през разглеждания период, докато обемите на продажбите на промишлеността на Съюза на пазара на Съюза са спаднали с 11,4 %. Поради това промишлеността на Съюза е изгубила малка част от пазарния си дял, докато пазарният дял на вноса от засегнатите държави се е увеличил в известна степен през разглеждания период.
            
         4.4.1.4.   Заетост и производителност
   
               (160)
            
            
               През разглеждания период заетостта и производителността са се променяли, както следва:
               
                           Заетост и производителност
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Брой заети лица
                        
                        
                           2 790 
                        
                        
                           2 716 
                        
                        
                           2 605 
                        
                        
                           2 539 
                        
                     
                           
                              Индекс
                           
                        
                        
                           
                              100
                           
                        
                        
                           
                              97
                           
                        
                        
                           
                              93
                           
                        
                        
                           
                              91
                           
                        
                     
                           Производителност (тона/заето лице)
                        
                        
                           147
                        
                        
                           142
                        
                        
                           128
                        
                        
                           134
                        
                     
                           
                              Индекс
                           
                        
                        
                           
                              100
                           
                        
                        
                           
                              96
                           
                        
                        
                           
                              87
                           
                        
                        
                           
                              91
                           
                        
                     
                           
                              Източник: проверени отговори на въпросниците.
                        
                     
         
               (161)
            
            
               Равнището на заетост в промишлеността на Съюза е намаляло значително през разглеждания период поради взетите решения за намаляване на производството. Те са довели до намаляване на работната сила с 9 % през разглеждания период. Производителността на работната сила на промишлеността на Съюза, измерена като производство на едно заето лице за една година, е спадала с по-бавни темпове от спада в самото производство. Последният показател обаче не се счита за меродавен за определяне на ефективността на промишлеността на Съюза, по-специално защото промишлеността на Съюза произвежда през разглеждания период по-голям дял видове с висока магнитна проницаемост. Производството на видове с висока магнитна проницаемост изисква по-тънък материал и следователно при него се натрупват по-малки тонажи, въпреки допълнителните разходи за производството на тези видове от разглеждания продукт.
            
         4.4.1.5.   Размер на дъмпинговия марж и възстановяване от предишен дъмпинг
   
               (162)
            
            
               Всички дъмпингови маржове са значително над нивото de minimis. Въздействието на равнището на действителните високи дъмпингови маржове върху промишлеността на Съюза не е пренебрежимо малко, като се имат предвид обемът и цените на вноса от засегнатите държави.
            
         
               (163)
            
            
               Въпреки че мерки срещу Русия действат в периода 2005 — 2008 г., а срещу САЩ — в периода 2005 — 2010 г., понастоящем за този продукт в ЕС няма действащи мерки за търговска защита. Поради това няма скорошни данни, които да дават възможност за оценка на ефекта от евентуален предишен дъмпинг.
            
         4.4.1.6.   Цени и фактори, влияещи върху цените
   
               (164)
            
            
               През разглеждания период среднопретеглените продажни цени на производителите от Съюза към несвързани клиенти в Съюза са се променяли по следния начин:
               
                           Продажни цени в Съюза
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Средни единични продажни цени в Съюза на общия пазар (EUR/метричен тон)
                        
                        
                           1 683 
                        
                        
                           1 531 
                        
                        
                           1 243 
                        
                        
                           1 236 
                        
                     
                           
                              Индекс
                           
                        
                        
                           
                              100
                           
                        
                        
                           
                              91
                           
                        
                        
                           
                              74
                           
                        
                        
                           
                              73
                           
                        
                     
                           Производствени разходи за единица продукция (EUR/метричен тон)
                        
                        
                           1 669 
                        
                        
                           1 677 
                        
                        
                           1 562 
                        
                        
                           1 479 
                        
                     
                           
                              Индекс
                           
                        
                        
                           
                              100
                           
                        
                        
                           
                              100
                           
                        
                        
                           
                              94
                           
                        
                        
                           
                              89
                           
                        
                     
                           
                              Източник: проверени отговори на въпросниците.
                        
                     
         
               (165)
            
            
               Дадената по-горе таблица показва развитието на единичната продажна цена на Съюза спрямо съответните производствени разходи, които се състоят основно от разходи за суровини, т.е. горещовалцувани рулони, които представляват средно около 50 до 58 % от общите производствени разходи през разглеждания период. От таблицата се вижда значителното потискане на продажните цени на промишлеността на Съюза. През разглеждания период продажните цени като цяло са спаднали повече, отколкото съответните производствени разходи. Освен това продажните цени са били като цяло по-ниски от производствените разходи за единица продукция през разглеждания период, с изключение на 2011 г. Това е довело до значителни загуби за производителите от Съюза, които са съвпаднали с период, през който средните продажни цени на дъмпинговия внос значително са спаднали, и така се е стигнало до траен натиск върху производителите от Съюза. Производителите от Съюза са били принудени да свалят значително продажните си цени в опит да запазят пазарния си дял.
            
         4.4.1.7.   Разходи за труд
   
               (166)
            
            
               През разглеждания период средните разходи за труд на производителите от Съюза са се променяли по следния начин:
               
                           Средни разходи за труд на наето лице
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Средни разходи за труд на наето лице (EUR)
                        
                        
                           48 768 
                        
                        
                           51 045 
                        
                        
                           49 249 
                        
                        
                           49 547 
                        
                     
                           
                              Индекс
                           
                        
                        
                           
                              100
                           
                        
                        
                           
                              105
                           
                        
                        
                           
                              101
                           
                        
                        
                           
                              102
                           
                        
                     
                           
                              Източник: проверени отговори на въпросниците.
                        
                     
         
               (167)
            
            
               През разглеждания период средното възнаграждение на едно заето лице леко се е увеличило, като увеличението е по-малко от общото увеличение на трудовите възнаграждения в Съюза. При всички случаи обаче, както е обяснено в съображение 161, заетостта в сектора е намаляла.
            
         4.4.1.8.   Запаси
   
               (168)
            
            
               През разглеждания период нивата на запасите на промишлеността на Съюза са се променяли, както следва:
               
                           Запаси
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Складови наличности (метрични тонове)
                        
                        
                           18 133 
                        
                        
                           18 416 
                        
                        
                           11 601 
                        
                        
                           15 432 
                        
                     
                           
                              Индекс
                           
                        
                        
                           
                              100
                           
                        
                        
                           
                              102
                           
                        
                        
                           
                              64
                           
                        
                        
                           
                              85
                           
                        
                     
                           Складови наличности като процент от производството
                        
                        
                           4,4 %
                        
                        
                           4,8 %
                        
                        
                           3,5 %
                        
                        
                           4,5 %
                        
                     
                           
                              Индекс
                           
                        
                        
                           
                              100
                           
                        
                        
                           
                              109
                           
                        
                        
                           
                              79
                           
                        
                        
                           
                              103
                           
                        
                     
                           
                              Източник: проверени отговори на въпросниците.
                        
                     
         
               (169)
            
            
               По време на разглеждания период равнищата на складовите наличности са се запазили сравнително постоянни. Повечето видове на сходния продукт се произвеждат от промишлеността на Съюза при конкретни поръчки от страна на потребителите. Поради това складовите наличности не могат да се считат за важен показател за вредата, нанесена на промишлеността.
            
         4.4.1.9.   Рентабилност, парични потоци, инвестиции, възвръщаемост на инвестициите и способност за привличане на капитал
   
               (170)
            
            
               През разглеждания период рентабилността, паричните потоци, инвестициите и възвръщаемостта на инвестициите на производителите от Съюза са се променяли, както следва:
               
                           Рентабилност, парични потоци, инвестиции и възвръщаемост на инвестициите
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Рентабилност на продажбите в Съюза за несвързани клиенти (процент от търговския оборот)
                        
                        
                           – 0,8 %
                        
                        
                           – 9,8 %
                        
                        
                           – 26,6 %
                        
                        
                           – 22,3 %
                        
                     
                           
                              Индекс
                           
                        
                        
                           
                              (100)
                           
                        
                        
                           
                              (1 066 )
                           
                        
                        
                           
                              (3 054 )
                           
                        
                        
                           
                              (2 537 )
                           
                        
                     
                           Парични потоци (EUR)
                        
                        
                           37 298 598 
                        
                        
                           – 20 925 150 
                        
                        
                           – 49 622 748 
                        
                        
                           – 72 013 294 
                        
                     
                           
                              Индекс
                           
                        
                        
                           
                              100
                           
                        
                        
                           
                              (56)
                           
                        
                        
                           
                              (133)
                           
                        
                        
                           
                              (193)
                           
                        
                     
                           Инвестиции (EUR)
                        
                        
                           29 248 768 
                        
                        
                           35 938 957 
                        
                        
                           29 633 930 
                        
                        
                           23 395 754 
                        
                     
                           
                              Индекс
                           
                        
                        
                           
                              100
                           
                        
                        
                           
                              123
                           
                        
                        
                           
                              101
                           
                        
                        
                           
                              80
                           
                        
                     
                           Възвръщаемост на инвестициите
                        
                        
                           – 13,1 %
                        
                        
                           – 23,0 %
                        
                        
                           – 1 103,0  %
                        
                        
                           – 327,5 %
                        
                     
                           
                              Източник: проверени отговори на въпросниците.
                        
                     
         
               (171)
            
            
               Комисията установи рентабилността на производителите от Съюза, като изрази загубата преди облагане с данъци от продажбите на сходния продукт на несвързани клиенти в Съюза като процент от оборота от тези продажби. Както се вижда от таблицата в съображение 164, продажната цена за единица продукция за несвързани клиенти в Съюза е спаднала с 26,5 % поради силния ценови натиск, оказван от дъмпинговия внос. Освен това докато производителите от Съюза са били близко до оперативната точка на рентабилност през 2011 г., загубите са се влошили значително през 2012 и 2013 г. и са достигнали равнища до прибл. – 22 % през РП, въпреки опита на промишлеността на Съюза да оптимизира разходите, включително обявените съкращения и временната организация на труда.
            
         
               (172)
            
            
               Нетният паричен поток представлява способността на производителите от Съюза да самофинансират дейностите си. Както и при печалбите, тенденцията при нетния паричен поток е низходяща и преминава в отрицателни стойности, които очевидно не могат да бъдат поддържани.
            
         
               (173)
            
            
               Въпреки понесените през разглеждания период загуби инвестициите се запазват на равнища над 23 млн. евро през всичките години на разглеждания период. По-голямата част от тези инвестиции е във връзка с подобряването на оборудването за производството на видовете на продукта с висока магнитна проницаемост.
            
         
               (174)
            
            
               Възвръщаемостта на инвестициите представлява принципно процентната печалба от нетната балансова стойност на инвестициите. Поради понесените загуби възвръщаемостта на инвестициите е с отрицателна стойност през разглеждания период. На практика тя следва същата низходяща тенденция като печалбата. Способността за привличане на капитали също е повлияна от загубите през разглеждания период. Например един от производителите от Съюза отлага планираната крупна инвестиция в овладяването на GOES с висока магнитна проницаемост за 2015 г.
            
         4.5.   Заключение относно вредата
   
   
               (175)
            
            
               Въпреки конкретните действия от страна на промишлеността на Съюза по време на разглеждания период с цел повишаване на ефективността чрез намаляване на разходите и поддържане на добър контрол над производствените разходи, включително чрез планирани съкращения и временна организация на труда, икономическото положение на промишлеността на Съюза значително се е влошило през разглеждания период. От – 0,8 % през 2011 г. загубите са достигнали – 22,3 % през РП. Освен това в сравнение с 2010 г. спадът на печалбата е много по-голям, тъй като през 2010 г. промишлеността на Съюза все още успява да постигне печалба от 14 %.
            
         
               (176)
            
            
               Същевременно обемите на продажбите на пазара на Съюза са намалели с 11,4 %, единичните продажни цени са спаднали с 26,5 %, производството се е свило със 17,2 %, а използването на производствения капацитет се е понижило с 15 %. Освен това заетостта е намаляла с 9 %. Като следствие от това загубите са достигнали равнище, при което те не могат да бъдат поддържани.
            
         
               (177)
            
            
               При особените обстоятелства, възникнали при този случай, когато производителите износители като цяло не подбиват цените на промишлеността на Съюза, решаващият фактор за определянето на вредата е свързан с това, че производителите от Съюза са били принудени да продават на цени, по ниски от себестойността, защото една значителна част от производителите износители не само са продавали на дъмпингови цени, но и под себестойността си, и така са упражнявали значителен натиск върху продажните цени на промишлеността на Съюза.
            
         
               (178)
            
            
               Поради загубите, понесени по време на разглеждания период вследствие на факторите, описани по-горе, останалите показатели, като паричния поток и възвръщаемостта от инвестициите, са отбелязали същата низходяща тенденция като показателя рентабилност.
            
         
               (179)
            
            
               Въз основа на гореизложеното Комисията стигна на този етап от разследването до заключението, че промишлеността на Съюза е понесла съществена вреда, която проличава от всички основни показатели на вредата по смисъла на член 3, параграф 5 от основния регламент.
            
         5.   ПРИЧИННО-СЛЕДСТВЕНА ВРЪЗКА
   
   
               (180)
            
            
               В съответствие с член 3, параграф 6 от основния регламент Комисията проучи дали дъмпинговият внос от засегнатите държави е причинил съществена вреда на промишлеността на Съюза. В съответствие с член 3, параграф 7 от основния регламент Комисията също така проучи дали е възможно и други известни фактори да са нанесли вреда на промишлеността на Съюза. Комисията се увери, че вредата, евентуално причинена от тези други фактори, не се приписва на дъмпинговия внос от засегнатите държави. Тези фактори са следните: икономическата криза и спадът в потреблението, липсата на достатъчно конкурентоспособност у производителите от Съюза, внос от трети държави, реализираните от производителите от Съюза продажби за износ и „предполагаемият свръхкапацитет“ на европейската стоманодобивна промишленост.
            
         5.1.   Въздействие на дъмпинговия внос
   
   
               (181)
            
            
               Продажните цени на производителите износители като цяло са спаднали от 1 813 EUR/t през 2011 г. на 1 263 EUR/t през РП. Понижавайки непрекъснато единните си продажни цени по време на разглеждания период, производителите от засегнатите държави са успели да увеличат пазарния си дял (от 40,2 % — 46,9 % през 2011 г. на 41,8 % — 48,3 % през РП). Вследствие на този спад в цените през разглеждания период е започнала интензивна ценова конкуренция между производителите от Съюза и производителите износители.
            
         
               (182)
            
            
               Бързият спад в цените на производителите износители от засегнатите държави по време на разглеждания период, които в много случаи са били под себестойността на продукцията, са причинили вреда на промишлеността на Съюза. Производителите от Съюза не са имали друг избор, освен да започнат да понижават собствените си цени, като продават на загуба, за да поддържат някакво равнище на продажби и пазарен дял. Това обаче е оказало отрицателно въздействие върху рентабилността на промишлеността, която е навлязла в отрицателните стойности и по време на РП е достигнала – 22,3 % — равнище, което не може да бъде поддържано трайно. Ясно е, че ако промишлеността на Съюза не беше свалила цените си под себестойността на производството, тя много бързо би загубила пазарния си дял и би била принудена да свие производството си и да затвори производствени обекти.
            
         
               (183)
            
            
               С оглед на ясно установената последователност, която заемат във времето, от една страна, равнището на дъмпинговия внос при постоянно спадащи цени и загубата на обем на продажбите и потискането на цените на промишлеността на Съюза, довели до положение на работа на загуба, от друга, се стигна до заключението, че дъмпинговият внос е отговорен за вредата, понесена от промишлеността на Съюза. Дори в отсъствието на трайно подбиване на цените е налице конюнктура на агресивни цени, засягащи предимно пазара на Съюза, като в дългосрочна перспектива на тези цени могат да издържат само производителите износители. Това се дължи на факта, че за разлика от производителите от Съюза, производителите износители имат по принцип много добри печалби на вътрешните си пазари, където държат много големи дялове.
            
         5.2.   Въздействие на други фактори
   
   5.2.1.   Икономическа криза
   
   
               (184)
            
            
               Икономическата криза е предизвикала свиване на търсенето в ЕС по време на разглеждания период, последвано от спад в продажните цени. Въпреки че кризата е засегнала пазарите на GOES в световен мащаб, прави впечатление, че подобна вреда не се забелязва по отношение на производителите износители на техните вътрешни пазари. Във връзка с това USTR (5) констатира (публикация 4491 от септември 2014 г., част VII — Заключение, стр. 36), че промишлеността на САЩ в момента не търпи значителни вреди. Освен това японските, руските и корейските производители продават понякога на значителна печалба на съответните си вътрешни пазари.
            
         
               (185)
            
            
               Може да се направи временното заключение, че икономическата криза не е първопричината за вредата, понесена от промишлеността на ЕС, и не нарушава причинно-следствената връзка между дъмпинговия внос и вредата, понесена от промишлеността на Съюза.
            
         5.2.2.   Недостатъчна конкурентоспособност на производителите от Съюза
   
   
               (186)
            
            
               Някои от заинтересованите страни изказаха твърдението, че производителите от Съюза не са били достатъчно конкурентоспособни поради сравнително по-високите разходи за суровини, енергия (най-вече електроенергия) и труд.
            
         
               (187)
            
            
               Ако разходите за суровини и електроенергия на производителите от Съюза се сравнят с тези на някои от производителите износители, например от Русия и САЩ, би се видяло наличието на сравнителен ущърб за производителите от Съюза.
            
         
               (188)
            
            
               Тези аргументи обаче на дават задоволително обяснение защо промишлеността на Съюза е успявала да постига печалби в годините, предшестващи разглеждания период, при положение че евентуалният сравнителен ущърб по отношение на разходите най-вероятно е съществувал и през този по-ранен период. Освен това след 2011 г. промишлеността на Съюза е постигнала икономии по отношение на разходите, които са довели до намаляване на разходите за труд и на производствените разходи за единица продукция. Поради това твърдението се отхвърля временно.
            
         5.2.3.   Внос от трети държави
   
   
               (189)
            
            
               През разглеждания период обемът на вноса от други държави извън ЕС се е променял, както следва:
               
                           Внос от трети държави
                        
                     
                           Други трети държави
                        
                        
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                            
                        
                        
                           Обем (мерна единица)
                        
                        
                           5 224 
                        
                        
                           1 262 
                        
                        
                           1 502 
                        
                        
                           1 891 
                        
                     
                           
                              Индекс
                           
                        
                        
                           
                              100
                           
                        
                        
                           
                              24
                           
                        
                        
                           
                              29
                           
                        
                        
                           
                              36
                           
                        
                     
                           Пазарен дял
                        
                        
                           1,4 %
                        
                        
                           0,4 %
                        
                        
                           0,5 %
                        
                        
                           0,6 %
                        
                     
                           
                              Източник: Евростат.
                        
                     
         
               (190)
            
            
               Вносът от засегнатите държави представлява по-голямата част от целия внос в Съюза. През разглеждания период другият внос е спаднал с 63,8 %. С оглед на малкия обем на вноса (1 891 тона) и на малкия му пазарен дял (0,6 %) в края на РП, определено липсват индикации, че другият внос е бил отговорен за вредата, нанесена на промишлеността на Съюза.
            
         5.2.4.   Продажби за износ на промишлеността на Съюза
   
   
               (191)
            
            
               През разглеждания период обемът на износа на производителите от Съюза се е променял, както следва:
               
                           Износ на включените в извадката производители от Съюза
                        
                     
                            
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           РП
                        
                     
                           Обем на износа (метрични тонове)
                        
                        
                           200 895 
                        
                        
                           187 250 
                        
                        
                           142 810 
                        
                        
                           155 239 
                        
                     
                           
                              Индекс
                           
                        
                        
                           
                              100
                           
                        
                        
                           
                              93
                           
                        
                        
                           
                              71
                           
                        
                        
                           
                              77
                           
                        
                     
                           Средни цени (EUR за метричен тон)
                        
                        
                           1 556 
                        
                        
                           1 521 
                        
                        
                           1 211 
                        
                        
                           1 139 
                        
                     
                           
                              Индекс
                           
                        
                        
                           
                              100
                           
                        
                        
                           
                              98
                           
                        
                        
                           
                              78
                           
                        
                        
                           
                              73
                           
                        
                     
                           
                              Източник: проверени отговори на въпросника.
                        
                     
         
               (192)
            
            
               Продажбите за износ (като обем) на производителите от Съюза за несвързани клиенти са спаднали с 22,7 % през разглеждания период. За да могат да продължат да се конкурират с други производители на пазарите на трети държави, производителите от ЕС са били принудени да понижат експортните си цени. В края на РП обаче обемът на износа възлиза на 45,6 % от общата продукция, спрямо 48,9 % през 2011 г., което означава загуба на 3,3 процентни пункта за сравнително кратък срок.
            
         
               (193)
            
            
               Следователно постиженията на промишлеността на Съюза при продажбите за износ също са допринесли към вредата, но не в такава степен, че да прекъснат причинно-следствената връзка между дъмпинговия внос и вредата, понесена от промишлеността на Съюза, поради следните причини. На първо място, по-ниската единична продажна цена (1 139 EUR за тон на експортните пазари), практикувана от производителите от Съюза в сравнение с тази на пазара на ЕС (1 235 EUR за тон), следва да се разглежда в светлината на факта, че там се включва голяма част от второкачествената GOES от производителите от ЕС, която се реализира предимно като износ и която се продава с отстъпка в сравнение с първокачествената GOES. На второ място, обемът на продажбите в ЕС (172 410 тона), сравнен с обема на продажбите за износ (155 239 тона), съставлява по-голямата част от продажбите на производителите от Съюза. На трето място, влошаването на продажбите за износ е свързано с факта, че пазарите в разглежданите държави, които са основни търговски партньори на Съюза, са сравнително затворени и навлизането на тях е трудно. В този контекст се стигна до заключението, че постиженията на промишлеността на Съюза при продажбите за износ са се задържали високи. Несъмнено в ситуацията на силен ценови натиск от страна на дъмпинговия внос, който често пъти е продаван под себестойността си, ако продажбите за износ не се бяха задържали на такова равнище, загубата на икономии от мащаба и ефектът върху разходите на промишлеността на Съюза за единица продукция щяха да бъдат още по-големи.
            
         5.2.5.   Свръхкапацитет на европейската стоманодобивна промишленост
   
   
               (194)
            
            
               Някои от заинтересованите страни изказаха твърдението, че не вносът от разглежданите държави, а структурните проблеми на стоманодобивната промишленост на Съюза, като свръхкапацитет, са причина за вредата, понесена от промишлеността на Съюза, която се състои от вертикално интегрирани стоманодобивни предприятия.
            
         
               (195)
            
            
               Негативното въздействие на този фактор обаче не може да бъде отнесено към производителите на GOES от ЕС. Както беше показано при анализа на вредата, производителите от Съюза са предприели конкретни стъпки за повишаване на своята ефективност; например обемът на производството е съкратен със 70 482 тона (– 17,2 %), броят на заетите е намалял с 251 ЕПРВ (– 9 %), а разходите за единица продукция също са спаднали с 11 %.
            
         
               (196)
            
            
               Освен това на пазара на Съюза няма значим свръхкапацитет за конвенционалните видове на разглеждания продукт. Също така при преминаването на промишлеността на Съюза към продуктов микс с по-малки загуби в серомагнитната сърцевина капацитетът, използван за производството на конвенционалните видове на разглеждания продукт, продължава да намалява.
            
         
               (197)
            
            
               Дотук в хода на разследването не са установени структурни проблеми в Съюза, които да могат да бъдат считани за причина за вредата. Проблемът на промишлеността на Съюза се заключава в това, че поради дъмпинговия внос от Япония, Корея, САЩ и КНР производителите от Съюза не могат повече да произвеждат (и да продават) видове на разглеждания продукт с висока магнитна проницаемост на все по-ниски цени. Освен това производителите от Съюза са изправени пред дисбаланси в снабдяването по отношение на конвенционалните видове на разглеждания продукт поради руския дъмпингов внос, който потиска цените и на този вид на разглеждания продукт. Следователно свръхкапацитетът, за който се твърди, че съществува, е по-скоро резултат от дъмпинговия внос, отколкото причина за вредата, понесена от промишлеността на Съюза.
            
         5.2.6.   Руският внос представлява конвенционална марка
   
   
               (198)
            
            
               Руската група износител изказа твърдението, че вредата е била единствено по отношение на висококачествените марки, но не и в конвенционалния сектор на GOES, който според тях е бил устойчив като производство и продажби. Поради това според тях вносът от Русия не може да се разглежда като причина за вредата в този случай.
            
         
               (199)
            
            
               Всички производителите от Съюза обаче, включително произвеждащите единствено конвенционални видове GOES, са понесли значителна вреда като производствен обем, обем на продажбите, пазарен дял, продажни цени и рентабилност. Това ясно показва, че твърдението е немотивирано.
            
         5.3.   Заключение относно причинно-следствената връзка
   
   
               (200)
            
            
               На временна основа беше установено наличието на причинно-следствена връзка между вредата, понесена от производителите от Съюза, и дъмпинговия внос от разглежданите държави. Налице е категорично съвпадение по време между бързия спад, по-специално на ценовите равнища на дъмпинговия внос, и влошаването на представянето на Съюза. Промишлеността на Съюза се е опитала през 2011 г. да поддържа ценовите си равнища, но впоследствие не е имала друг избор освен да следва ценовото равнище, определено от дъмпинговия внос, за да поддържа пазарния си дял, или поне да не допусне по-нататъшното му свиване. Така се е стигнало до ситуация на работа на загуба, която не може да бъде поддържана.
            
         
               (201)
            
            
               Комисията направи съответно разграничение и отдели въздействието на всички известни фактори върху състоянието на промишлеността на Съюза от вредоносното въздействие на дъмпинговия внос. За останалите фактори, които бяха идентифицирани, като икономическата криза, твърдението, че промишлеността на Съюза не е достатъчно конкурентоспособна, вносът от трети държави, експортните продажби на производителите от Съюза или свръхкапацитета на промишлеността на Съюза, временно беше установено, че те не нарушават причинно-следствената връзка, установена по-горе, дори когато се има предвид ефектът от евентуалното им действие в комбинация. Спадът в потреблението, както и параметрите на продажбите за износ на промишлеността на Съюза може в някаква степен да са спомогнали за вредата, но в отсъствието на постоянно понижаващите се цени на дъмпинговия внос положението на промишлеността на Съюза със сигурност не би било влошено в такава степен. По-специално продажните цени не биха спаднали до толкова ниски равнища.
            
         
               (202)
            
            
               Въз основа на горното Комисията стигна на този етап до заключението, че значителната вреда, нанесена на промишлеността на Съюза, е била причинена от дъмпинговия внос от разглежданите държави и че останалите фактори, взети предвид поотделно или заедно, не нарушават причинно-следствената връзка.
            
         6.   ИНТЕРЕС НА СЪЮЗА
   
   
               (203)
            
            
               В съответствие с член 21 от основния регламент Комисията провери дали, независимо от наличието на вредоносен дъмпинг, може да се направи недвусмислено заключение, че приемането на мерки в конкретния случай не е в интерес на Съюза. Преценката относно интереса на Съюза беше направена въз основа на оценка на всички имащи отношение интереси, включително интереса на промишлеността на Съюза, вносителите, потребителите и интересите на публичната политика по отношение на разглеждания продукт, както е предвидено в Директива 2009/125/ЕО на Европейския парламент и на Съвета (6) („Директивата за екопроектирането“).
            
         6.1.   Интерес на промишлеността на Съюза
   
   
               (204)
            
            
               Промишлеността на Съюза е разположена в различни държави членки (Великобритания, Франция, Германия, Чешката република, Полша и Швеция) и в нея пряко заети във връзка с разглеждания продукт са над 2 500 души.
            
         
               (205)
            
            
               Всички известни производители оказаха съдействие по време на разследването. Никой от известните производители не се противопостави на започването на разследването. Както беше показано по-горе при анализа на показателите на вредата, положението на цялата промишленост на Съюза се е влошило и дъмпинговият внос е оказал отрицателно въздействие върху него.
            
         
               (206)
            
            
               Очаква се, че налагането на временни антидъмпингови мита ще възстанови условията на равноправна търговия на пазара на Съюза и ще прекрати ценовата депресия, като така даде възможност на промишлеността на Съюза да се възстанови. Това ще доведе до повишаване на рентабилността на промишлеността на Съюза до нивата, които се считат за необходими при този вид капиталоемка промишленост. Промишлеността на Съюза е претърпяла съществена вреда, предизвикана от дъмпинговия внос от засегнатите държави. Следва да се припомни, че всички показатели на вредата сочат за наличието на неблагоприятна тенденция през разглеждания период. Особено сериозни бяха те при показателите на вредата, свързани с финансовото представяне на всички известни производители от Съюза, например рентабилността и паричния поток. Поради това е важно цените да бъдат възстановени на недъмпингово равнище или поне на ненанасящо вреда равнище, за да имат възможност всички производители да работят на пазара на Съюза в условия на равноправна търговия. Ако не бъдат наложени мерки, е твърде вероятно икономическото състояние на промишлеността на Съюза да продължи да се влошава.
            
         
               (207)
            
            
               Поради това се стигна до временното заключение, че налагането на антидъмпингови мита би било в интерес на промишлеността на Съюза. Налагането на каквито и да било антидъмпингови мерки би позволило на промишлеността на Съюза да се възстанови от констатирания ефект на вредоносния дъмпинг.
            
         6.2.   Интерес на несвързаните вносители
   
   
               (208)
            
            
               За несвързаните вносители изготвянето на извадка не беше необходимо, тъй като интереса си заявиха само двама несвързани вносители, които оказаха пълно съдействие на разследването, като представиха отговори на въпросника.
            
         
               (209)
            
            
               Дейностите във връзка с разглеждания продукт представляват почти 100 % от общия оборот на първия несвързан вносител и само малка част от общия оборот на втория. И двамата вносители се противопоставиха на евентуалното налагане на антидъмпингови мерки, тъй като считат, че те биха могли да доведат до спиране на вноса на разглеждания продукт.
            
         
               (210)
            
            
               Първият несвързан вносител е прекратил дейността си след РП. Същият не само е търгувал с цели рулони пряко за потребители от Съюза, но е извършвал и дейности по нарязване и разкрояване преди експедицията за клиенти в Съюза.
            
         
               (211)
            
            
               Другият вносител е внесъл малки количества от разглеждания продукт, които са представлявали само малка част от неговия оборот. На тази основа се прави временното заключение, че с оглед на ограничения дял на разглеждания продукт в общата дейност на този вносител, налагането на мерки няма да има значително отрицателно въздействие върху интереса на този вносител от Съюза.
            
         
               (212)
            
            
               С оглед на горното се прави временното заключение, че налагането на мерки няма да има значителен отрицателен ефект върху интереса на вносителите в Съюза.
            
         6.3.   Интерес на ползвателите
   
   6.3.1.   Въведение
   
   
               (213)
            
            
               Разглежданият продукт се използва предимно като материал за изработването на сърцевините на силови и разпределителни трансформатори. Производителите на трансформатори в Европа формират трайно установена от дълги години промишленост, която традиционно снабдява големите доставчици на електроенергия. Отрасълът на трансформаторите като цяло е собственост на големи индустриални групи, които присъстват във всички части на света. На пазара обаче действат и някои по-малки независими дружества, като някои от тях работят в специфични пазарни ниши, като разкрояването на сърцевини.
            
         
               (214)
            
            
               Разглеждания продукт се счита за значително разходно перо на потребителите. Въз основа на събраните данни като вложен материал разглежданият продукт средно съставлява между 6 и 13 % от общите разходи при производството на трансформатори. В някои изключителни случаи този процент може да бъде и по-висок, при ограничен брой междинни дружества, намиращи се между производителите на разглеждания продукт и производителите на трансформатори. Дейностите на тези междинни дружества са ограничени до надлъжно рязане на рулоните и изкрояване на ламинати по спецификации на производителите на трансформатори и/или асемблиране на трансформаторни сърцевини.
            
         
               (215)
            
            
               Някои потребители изказаха твърдението, че продуктите на производителите износители са качествено по-добри по отношение на загубите в сърцевината и нивата на шум. Същите производители твърдят също така, че ако бъдат наложени мерки, промишлеността на Съюза няма да има достатъчен капацитет да снабдява сектора на потребителите, по-специално с видовете с висока проницаемост, и това ще доведе до дефицит.
            
         
               (216)
            
            
               Беше застъпена също така тезата, че вносът от засегнатите държави е бил необходим, за да даде на дружествата, внасящи и използващи GOES, по-добри позиции за реализиране на продукцията. Следователно беше изказано твърдението, че налагането на мерки би понижило тяхната конкурентоспособност спрямо производителите на трансформатори, намиращи се извън Съюза, тъй като налагането на мерки ще доведе до значително увеличение на цената им. Подобно увеличение на цената ще доведе до отлив в поръчките и загуба на пазарен дял на пазара на Съюза, както и до евентуалното решение за изнасяне на производството извън Съюза.
            
         
               (217)
            
            
               За да оцени тези две основни твърдения, Комисията отчете въздействието, което има следната пазарна структура. Броят на производителите на разглеждания продукт в световен мащаб се изчерпва с 16 значими производители. В Япония и САЩ има по двама производители, по един в Русия и Корея, четирима в КНР и шестима в Съюза (от които пет стоманодобивни предприятия и един център за разкрояване). Следователно Съюзът е пазарът с най-много производители. Мрежата за дистрибуция на японския и американския производител е особено добре организирана на пазара на Съюза, тъй като те имат собствени центрове за обслужване на клиенти и/или свързани вносители в Съюза. Освен това изглежда, че сред тези 16 производители не всички могат да доставят определени видове на разглеждания продукт, които са с висока магнитна проницаемост. Производителите на видовете на разглеждания продукт, които са с висока магнитна проницаемост, се намират в Съюза, САЩ, Япония, Корея и КНР.
            
         
               (218)
            
            
               Що се отнася до позицията на потребителите, при разследването беше установено, че съдействащите потребители, които използват прибл. 40 % от целия внос на GOES от разглежданите държави, са купували през РП съответно 48 % от производителите от разглежданите държави и 52 % от производителите от Съюза.
            
         6.3.2.   Недостатъчно предлагане и разлики в качеството
   
   
               (219)
            
            
               По отношение на твърдението на потребителите, че налагането на мерки ще доведе до дефицит на разглеждания продукт, Комисията отбелязва, че целта на антидъмпинговите мита не е пазарът на Съюза да бъде затворен за внос изобщо, а да се възстанови равнопоставената търговия, като се премахне ефектът на вредоносния дъмпинг. Поради това не се очаква вносът от разглежданите държави да престане, а напротив — да продължи, макар и при недъмпингови или поне ненанасящи вреда цени.
            
         
               (220)
            
            
               Що се отнася до качеството на разглеждания продукт, продуктът, произвеждан от един от японските производители, се счита за еталон за качество при GOES и производството на трансформатори. За двама от производителите от Съюза обаче като цяло се признава, че са в състояние да произвеждат някои висококачествени видове на разглеждания продукт, които са с ниски загуби в сърцевината. Освен това в момента други производители от Съюза догонват техните постижения и са взели решения за производство в пропорционално изражение на повече видове на разглеждания продукт с висока магнитна проницаемост, отколкото конвенционални видове, което е следствие също така от първия етап на изпълнение на Регламент (ЕС) № 548/2014 (7) („Регламента за екопроектирането“) (вж. по-нататък).
            
         
               (221)
            
            
               Ако не бъдат наложени антидъмпингови мита, способността на промишлеността на Съюза да продължи да разработва видовете GOES с висока проницаемост, необходими за изпълнението на етап 1 от Регламент (ЕС) № 548/2014, би била поставена под въпрос, като се отчитат последователните загуби, натрупани след 2011 г.
            
         
               (222)
            
            
               С оглед на свободния капацитет на производителите от Съюза и тяхната настояща стратегия в близко бъдеще да произвеждат в пропорционално изражение повече видове с висока проницаемост от конвенционални видове, не може да се счита за вероятно промишлеността на Съюза да не разполага с достатъчен капацитет за снабдяване на сектора на потребителите, по-специално с някои видове с висока проницаемост. В това отношение производителите от Съюза считат, че те биха били в състояние да произведат 144 000 тона от видовете с висока проницаемост през 2015 г.
            
         
               (223)
            
            
               Един от потребителите оспори тези оценки и изказа твърдението, че промишлеността на Съюза може да произведе не повече от 90 000 тона от видовете с висока проницаемост през 2015 г. Поради липсата на доказателства в подкрепа на това твърдение Комисията не можа на този етап да провери неговата истинност. Дори оценките на потребителя, че капацитетът на производителите от Съюза не може да задоволи търсенето на видове с висока проницаемост в Съюза в бъдеще, да се окажат верни, сам по себе си този фактор не би бил решаващ. Тестът за интерес на Съюза не поставя изискването търсенето в Съюза да бъде удовлетворявано с производство от Съюза. Така или иначе целта на антидъмпинговото мито е възстановяването на равнопоставените условия на пазара на Съюза. Следователно се очаква вносът от разглежданите държави да продължи да снабдява пазара на Съюза, макар и на справедливи цени. Поради това Комисията стигна до временното заключение, че не е налице подкрепена с доказателства необходимост налагането на мерките да доведе до дефицит на видовете GOES с висока магнитна проницаемост.
            
         
               (224)
            
            
               Тази констатация не засяга по-нататъшното проучване на въпроса, доколко за определени видове с висока магнитна проницаемост и/или видове DR с особено високо качество не следва да се направи различна оценка на окончателния етап въз основа на предоставена впоследствие информация.
            
         6.3.3.   Конкурентоспособност на потребителите от Съюза
   
   
               (225)
            
            
               Тъй като се очаква вносът от разглежданите държави да продължи и тъй като съществуват алтернативни източници на доставки, макар и в по-ограничена степен, твърдението, че налагането на антидъмпингови мерки би довело до това промишлеността на Съюза да придобие господстващо положение, е необосновано. Промишлеността на Съюза се състои от няколко производители, като дотук между тях се наблюдава активна конкуренция.
            
         
               (226)
            
            
               Някои страни изказаха твърдението, че до господстващо положение на промишлеността на Съюза би се стигнало конкретно по отношение на някои конкретни видове на разглеждания продукт, т.е. някои видове с висока магнитна проницаемост, които се произвеждат само от ограничен брой производители в световен мащаб. В това отношение на първо място следва да се отбележи, че за целите на настоящата антидъмпингова процедура всички видове на разглеждания продукт следва да се третират като един-единствен продукт. Поради това разследването, включително анализът на интереса на Съюза, следва да се извърши по отношение на разглеждания продукт като цяло, а не поотделно за отделните специфични видове.
            
         
               (227)
            
            
               Без да се засяга горното, някои видове на разглеждания продукт с висока магнитна проницаемост действително са били произвеждани само от ограничен брой производители в Съюза, САЩ, Япония, Корея и КНР. Очаква се обаче тези източници на доставки да продължат да съществуват и след налагането на мерките, в т.ч. и източниците от засегнатите държави, макар и на недъмпингови или поне ненанасящи вреда цени. Поради това може да се очаква, че ще продължи да има достатъчна степен на конкуренция, включително по отношение на тези специфични видове на продукта.
            
         
               (228)
            
            
               Освен това се очаква мерките да имат ограничено въздействие поради следните причини. Вероятният ефект от предлаганите мерки беше определен, като се има предвид, че като влаган материал разглежданият продукт средно съставлява между 6 и 13 % от общите разходи при производството на трансформатори. Увеличение от 30 % на цената на GOES може да доведе до не повече от 3-процентно увеличение в себестойността на един трансформатор. Това обаче е най-неблагоприятният сценарий, тъй като при него се приема не само че цените на вноса, но и цените на промишлеността на Съюза ще се повишат с 30 %. По-вероятният сценарий е да се стигне до отражение, което е значително по-малко, тъй като може да се очаква, че производителите от Съюза ще поискат да използват възможността за известно увеличение на цените в съчетание с увеличени икономии от мащаба. Като резултат налагането на мерки на предлаганото равнище вероятно ще има ограничено отражение върху цените на трансформаторите и заетостта в сектора на потребителите.
            
         
               (229)
            
            
               Освен това вносът на справедливи цени няма да засегне непропорционално потребителите, тъй като цените са спаднали значително през разглеждания период. Дори с мита в размер на 30 % цените ще бъдат около равнищата от 2011 г. Следва да се има предвид също така, че като цяло въз основа на събраните данни болшинството от оказалите съдействие потребители са реализирали печалби по отношение на разглеждания продукт.
            
         
               (230)
            
            
               И на последно място, потребителите се снабдяват със значителна част GOES, включително с видовете с висока проницаемост, от промишлеността на Съюза. Трайният ценови натиск от страна на дъмпинговия внос може да доведе до затваряне на заводи в Съюза. Ако не бъдат наложени антидъмпингови мерки, които да премахнат отрицателното отражение на вредоносния дъмпинг, не може да се изключи възможността потребителите да станат все по-зависими от вноса, по-специално от този на видовете с висока проницаемост, което със сигурност би навредило на конкуренцията и на сектора на потребителите.
            
         6.3.4.   Заключение относно интереса на потребителите
   
   
               (231)
            
            
               С оглед на горното се стигна до временното заключение, че налагането на мерки не противоречи на интереса на потребителите. Комисията обаче не може да приеме на този етап твърдението, че налагането на мерки ще доведе до дефицит на GOES с висока проницаемост. Комисията стигна също така до заключението, че конкурентоспособността на сектора на потребителите ще бъде неблагоприятно засегната, дори и отражението върху разходите и заетостта да бъде по-слабо от твърдяното.
            
         6.4.   Други фактори
   
   
               (232)
            
            
               Някои заинтересовани страни поставиха въпроса за Директивата за екопроектирането, в която е установена рамка за определянето на изисквания за екопроектиране на продукти, свързани с енергопотреблението, като са определени минимални задължителни изисквания относно енергийната ефективност на тези продукти. Целта на директивата е чрез повишаване на ефективността на електрическите уреди да бъде намалено потреблението на енергия в Съюза.
            
         
               (233)
            
            
               Директивата за екопроектирането се изпълнява чрез регламенти за отделните видове продукти, които са пряко приложими във всички държави от ЕС. Регламентът за екопроектирането обхваща новите изисквания за екопроектиране по отношение на малките, средните и големите силови трансформатори. В член 1 от Регламента за екопроектирането се определя неговото приложно поле (приложим при предлагане на пазара или въвеждане в експлоатация на силови трансформатори с минимална мощност от 1 kVA, използвани в преносни и разпределителни електрически мрежи с честота 50 Hz или за промишлени приложения). Регламентът за екопроектирането се прилага само към трансформаторите, закупени след влизането му в сила. Първи етап на регламента се прилага от 1 юли 2015 г. Като цяло се счита, че Регламентът за екопроектирането ще доведе до производството и продажбите на пропорционално повече видове на разглеждания продукт, които са с висока проницаемост. Производството на трансформатори, при които се използват конвенционални видове на разглеждания продукт, ще се запази, макар и в по-малка степен.
            
         
               (234)
            
            
               Поради това въведени със закон продуктови стандарти поставят целта да се обезпечат достатъчни по обем доставки, независимо с какъв произход, на висококачествени GOES за производство и пускане на пазара на трансформатори в Европа. Търсенето на видовете с висока проницаемост със сигурност ще се увеличава, но за момента бъдещият обем на това търсене е неясен, тъй като заинтересованите страни дотук не са предоставили прогнози в това отношение, които да са подкрепени с доказателства. Както беше посочено по-горе обаче, Комисията стигна до временното заключение, че не е налице подкрепена с доказателства вероятност налагането на мерки да доведе до дефицит на видовете GOES с висока магнитна проницаемост, така че да попречи за постигането на целите, определени в посочената директива.
            
         6.5.   Заключение относно интереса на Съюза
   
   
               (235)
            
            
               С оглед на горното се стигна до временното заключение, че налагането на мерки ще даде възможност на промишлеността на Съюза да възвърне рентабилността си и да реализира бъдещите инвестиции, необходими за производството и разработката на марките, необходими и с оглед на изпълнението до 2021 г. на целите за ефективност, определени в Регламента за екопроектирането (т.нар. втори етап от Регламента за екопроектирането).
            
         
               (236)
            
            
               Ако не бъдат наложени мерки, не може да се гарантира, че промишлеността на Съюза ще бъде в състояние да продължи да разработва марките с висока проницаемост и в крайна сметка ще успее да оцелее, като се имат предвид и натрупаните загуби от 2011 г. насам и отрицателната възвръщаемост на инвестициите.
            
         
               (237)
            
            
               Що се отнася до интереса на потребителите, налагането на мерки на предлаганото равнище има ограничено отражение върху цените на трансформаторите и заетостта в сектора на потребителите.
            
         
               (238)
            
            
               По отношение на определената в Директивата за екопроектирането цел да се гарантират достатъчни по обем доставки на GOES с висока степен на проницаемост на пазара на Съюза поради съображения за енергийна ефективност, на този етап не е установено, че налагането на мерките ще попречи на изпълнението на тази цел.
            
         
               (239)
            
            
               С оглед на горното и отчитайки всички аспекти, Комисията стигна до заключението, че на този етап от разследването няма убедителни причини налагането на мерки върху вноса на GOES с произход от засегнатите държави да противоречи на интереса на Съюза. Тази констатация не засяга по-нататъшното проучване на въпроса, доколко за определени видове с висока магнитна проницаемост и/или видове DR с особено високо качество не следва да се направи различна оценка на окончателния етап въз основа на предоставена впоследствие информация.
            
         7.   ВРЕМЕННИ АНТИДЪМПИНГОВИ МЕРКИ
   
   
               (240)
            
            
               Въз основа на направените от Комисията заключения по отношение на дъмпинга, вредата, причинно-следствената връзка и интереса на Съюза следва да бъдат наложени временни мерки, за да се предотврати по-нататъшното нанасяне на вреда за промишлеността на Съюза от дъмпинговия внос.
            
         7.1.   Равнище на отстраняване на вредата (марж на вредата)
   
   
               (241)
            
            
               С оглед на определянето на равнището на мерките Комисията първо определи размера на митото, необходим за отстраняване на вредата, понесена от промишлеността на Съюза.
            
         
               (242)
            
            
               Вредата се счита за отстранена, ако промишлеността на Съюза е в състояние да покрие производствените си разходи и да реализира от продажбите на сходния продукт на пазара на Съюза, преди облагане с данъци, печалба, която би се очаквала при нормални условия на конкуренция от промишленост от този вид в отрасъла, а именно при липсата на дъмпингов внос. Рентабилността на промишлеността на Съюза е била отрицателна през целия разглеждан период, т.е. в годините 2011 — 2013, и през РП. Жалбоподателят поиска Комисията да използва стойността 14 % от оборота, с каквато стойност е била средната печалба на производителите в Съюза през 2010 г. преди облагането им с данък върху продажбите. Средната печалба от 2010 г. обаче беше счетена за изключително висока, като се имат предвид също така загубите, понесени след 2011 г., и много добрите цени, които разглежданият продукт е имал на световния пазар дори и през 2010 г. Поради това печалбата от 14 % не може да се счита за постигната при нормални условия на конкуренция.
            
         
               (243)
            
            
               Въз основа на наличната информация се стигна до временната констатация, че маржът на печалба „5 % от оборота“ може да се разглежда като нивото, което може да бъде постигнато в отсъствието на дъмпингов внос. Този процент беше използван и при предишното разследване (8), когато се стигна до печалба от продажбите на промишлеността на Съюза, а също така и с оглед на по-голямото търсене от страна на промишлеността надолу по веригата и задоволителното равнище на цените. Промишлеността на Съюза постига тази печалба през 2001 г. Следващите години не могат да бъдат взети под внимание, тъй като пазарът е повлиян от дъмпинговия внос.
            
         
               (244)
            
            
               Освен това Комисията препраща към съображение 157 от Регламент за изпълнение (ЕС) 2015/110 на Комисията (9), където също е използван марж на печалбата от 5 %. В това отношение има поне две общи характеристики с настоящия случай: на първо място, и двата продукта се произвеждат от един и същ сектор и, на второ място, и в двата случая горещовалцуваните рулони съставляват основната част от производствените разходи.
            
         
               (245)
            
            
               На тази основа Комисията изчисли невредоносна цена на сходния продукт за промишлеността на Съюза, като добави горепосочения марж на печалба от 5 % към производствените разходи на известните производители от Съюза по време на РП.
            
         
               (246)
            
            
               След това Комисията определи равнището на отстраняване на вредата въз основа на сравнение на среднопретеглената цена на вноса на оказалите съдействие производители износители в засегнатите държави, установена с цел изчисляване на подбиването на цената и съответно коригирана за разходите за вноса и за митата, и среднопретеглената невредоносна цена на сходния продукт, продаван от известните производители от Съюза на пазара на Съюза през разследвания период. Разликите, получени от това сравнение, бяха изразени като процент от среднопретеглената CIF стойност на вноса.
            
         7.2.   Временни мерки
   
   
               (247)
            
            
               Върху вноса на разглеждания продукт с произход от засегнатите държави следва да бъдат наложени временни антидъмпингови мерки в съответствие с правилото за по-малкото мито, предвидено в член 7, параграф 2 от основния регламент. Комисията направи сравнение между маржовете на вредата и дъмпинговите маржове. Размерът на митата следва да бъде определен на равнището на по-ниския от двата маржа.
            
         
               (248)
            
            
               Въз основа на горното ставките на временните антидъмпингови мита, изразени като процент от цената CIF на границата на Съюза, без платено мито, са следните:
               
                           Държава
                        
                        
                           Дружество
                        
                        
                           Дъмпингов марж
                        
                        
                           Марж на вредата
                        
                        
                           Временно антидъмпингово мито
                        
                     
                           КНР
                        
                        
                           Baoshan Iron & Steel Co., Ltd, Shanghai,
                           Wuhan Iron & Steel Co., Ltd., Wuhan
                        
                        
                           28,7 %
                        
                        
                           33,7 %
                        
                        
                           28,7 %
                        
                     
                           Всички други дружества
                        
                        
                            
                        
                        
                            
                        
                        
                           28,7 %
                        
                     
                           Япония
                        
                        
                           JFE Steel Corporation, Tokyo
                        
                        
                           47,1 %
                        
                        
                           34,2 %
                        
                        
                           34,2 %
                        
                     
                           Nippon Steel & Sumitomo Metal Corporation, Tokyo
                        
                        
                           52,2 %
                        
                        
                           35,9 %
                        
                        
                           35,9 %
                        
                     
                           Всички други дружества
                        
                        
                            
                        
                        
                            
                        
                        
                           35,9 %
                        
                     
                           Корея
                        
                        
                           POSCO, Seoul
                        
                        
                           22,8 %
                        
                        
                           37,2 %
                        
                        
                           22,8 %
                        
                     
                           Всички други дружества
                        
                        
                            
                        
                        
                            
                        
                        
                           22,8 %
                        
                     
                           Русия
                        
                        
                           OJSC Novolipetsk Steel, Липецк
                           VIZ Steel, Екатеринбург
                        
                        
                           29,0 %
                        
                        
                           21,6 %
                        
                        
                           21,6 %
                        
                     
                           Всички други дружества
                        
                        
                            
                        
                        
                            
                        
                        
                           21,6 %
                        
                     
                           САЩ
                        
                        
                           AK Steel Corporation, Ohio
                        
                        
                           60,1 %
                        
                        
                           22,0 %
                        
                        
                           22,0 %
                        
                     
                           Всички други дружества
                        
                        
                            
                        
                        
                            
                        
                        
                           22,0 %
                        
                     
         
               (249)
            
            
               Индивидуалните ставки на антидъмпинговите мита за дружествата, посочени в настоящия регламент, са установени въз основа на констатациите от настоящото разследване. Поради това те отразяват установеното по време на разследването положение по отношение на тези дружества. Тези ставки се прилагат изключително за вноса на разглеждания продукт с произход от засегнатите държави, произведен от изрично посочените правни субекти. Вносът на разглеждания продукт, произведен от всяко друго дружество, което не е изрично посочено в постановителната част на настоящия регламент, включително от субекти, свързани с изрично посочените, следва да се облага със ставката, приложима за „всички други дружества“. Индивидуалните ставки на антидъмпинговите мита не следва да се прилагат за тях.
            
         
               (250)
            
            
               Дадено дружество може да отправи искане за прилагане на тези индивидуални ставки на антидъмпингови мита в случай на промяна на името на неговия правен субект или създаване на нов производствен или търговски субект. Искането трябва да бъде адресирано до Комисията (10). Искането трябва да съдържа цялата информация, която е от значение, включително: промени в дейността на дружеството, свързани с производството; продажби на вътрешния пазар и за износ във връзка, например, с промяната в наименованието или в структурите за производство и продажба. Комисията ще актуализира списъка на дружествата с индивидуални антидъмпингови мита, ако това е оправдано.
            
         
               (251)
            
            
               За да се осигури правилното прилагане на антидъмпинговите мита, антидъмпинговата ставка за всички други дружества следва да се прилага не само за производителите износители, неоказали съдействие в настоящото разследване, но и за производителите, които не са осъществявали износ за Съюза през разследвания период.
            
         8.   ЗАКЛЮЧИТЕЛНИ РАЗПОРЕДБИ
   
   
               (252)
            
            
               В интерес на доброто администриране Комисията ще прикани заинтересованите страни да представят коментари в писмена форма и/или да поискат изслушване от Комисията и/или от служителя по изслушванията при търговски производства в рамките на определен срок.
            
         
               (253)
            
            
               Констатациите относно налагането на временните мита са временни и могат да бъдат променени на окончателния етап от разследването,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Налага се временно антидъмпингово мито върху вноса на плосковалцувани продукти от силициева електротехническа (магнитна) стомана със зърнесто ориентирани структури, с дебелина над 0,16 mm, класирани понастоящем в кодове по КН ex 7225 11 00 и ex 7226 11 00 (кодове по ТАРИК 7225110010, 7226110011 и 7226110091) и с произход от Китайската народна република, Япония, Република Корея, Руската федерация и Съединените американски щати.
   2.   Ставките на временното антидъмпингово мито, приложими към нетната цена франко границата на Съюза преди обмитяване на продукта, описан в параграф 1 и произведен от изброените по-долу дружества, са следните:
   
               Държава
            
            
               Дружество
            
            
               Временно антидъмпингово мито
            
            
               Допълнителен код по ТАРИК
            
         
               Китайска народна република
            
            
               Baoshan Iron & Steel Co., Ltd., Shanghai;Wuhan Iron & Steel Co., Ltd., Wuhan
            
            
               28,7 %
            
            
               C039 
            
         
               Всички други дружества
            
            
               28,7 %
            
            
               C999 
            
         
               Япония
            
            
               JFE Steel Corporation, Tokyo
            
            
               34,2 %
            
            
               C040 
            
         
               Nippon Steel & Sumitomo Metal Corporation, Tokyo
            
            
               35,9 %
            
            
               C041 
            
         
               Всички други дружества
            
            
               35,9 %
            
            
               C999 
            
         
               Република Корея
            
            
               POSCO, Seoul
            
            
               22,8 %
            
            
               C042 
            
         
               Всички други дружества
            
            
               22,8 %
            
            
               C999 
            
         
               Руска федерация
            
            
               OJSC Novolipetsk Steel, Lipetsk;VIZ Steel, Екатеринбург
            
            
               21,6 %
            
            
               C043 
            
         
               Всички други дружества
            
            
               21,6 %
            
            
               C999 
            
         
               Съединени американски щати
            
            
               AK Steel Corporation, Ohio
            
            
               22,0 %
            
            
               C044 
            
         
               Всички други дружества
            
            
               22,0 %
            
            
               C999 
            
         3.   Допускането на посочения в параграф 1 продукт за свободно обращение в Съюза става след представянето на парична гаранция, равностойна по размер на временното мито.
   4.   Освен ако е предвидено друго, се прилагат съответните действащи разпоредби в областта на митническото облагане.
   Член 2
   1.   В срок от 25 календарни дни от датата на влизане в сила на настоящия регламент заинтересованите страни могат да:
   
               —
            
            
               поискат оповестяване на основните факти и съображения, въз основа на които е приет настоящият регламент,
            
         
               —
            
            
               представят писмено своите коментари на Комисията, както и
            
         
               —
            
            
               да поискат да бъдат изслушани от Комисията и/или от служителя по изслушванията при търговски производства.
            
         2.   Страните, посочени в член 21, параграф 4 от Регламент (ЕО) № 1225/2009, могат да представят коментари относно прилагането на временните мерки в срок от 25 календарни дни от датата на влизане в сила на настоящия регламент.
   Член 3
   Настоящият регламент влиза в сила в деня след публикуването му в Официален вестник на Европейския съюз.
   Член 1 се прилага за период от шест месеца.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 май 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 343, 22.12.2009 г., стр. 51.
   
      (2)  Известие за започване на антидъмпингова процедура по отношение на вноса на плосковалцувани продукти от силициева електротехническа (магнитна) стомана със зърнесто ориентирани структури с произход от Китайската народна република, Япония, Република Корея, Русия и Съединените американски щати (ОВ C 267, 14.8.2014 г., стр. 6).
   
      (3)  Шестият известен производител от Съюза, Surahammars Bruks AB, се намира в Surahammar, Швеция, и е дъщерно дружество, изцяло собственост на Tata Steel UK Limited. Информацията, предоставена от предишното дружество, е включена в данните относно икономическото положение на промишлеността на Съюза по-долу.
   
      (4)  С цел в този случай да не се разкрива естеството на стоката, внасяна в Нидерландия, вносът е получил поверителен продуктов код в съответствие с практиката на Евростат (вж. http://ec.europa.eu/eurostat/documents/64445/4439642/FAQ-XT-WEB-EN-final-January2012.pdf/2c387c03-5064-45bc-a949-2d3c75567973).
   
      (5)  Търговски представител на САЩ.
   
      (6)  Директива 2009/125/ЕО на Европейския парламент и на Съвета от 21 октомври 2009 г. за създаване на рамка за определяне на изискванията за екодизайн към продукти, свързани с енергопотреблението (ОВ L 285, 31.10.2009 г., стр. 10).
   
      (7)  Регламент (ЕС) № 548/2014 на Комисията от 21 май 2014 г. за прилагане на Директива 2009/125/ЕО на Европейския парламент и на Съвета по отношение на малките, средните и големите силови трансформатори (ОВ L 152, 22.5.2014 г., стр. 1).
   
      (8)  Регламент (ЕО) № 1371/2005 на Съвета от 19 август 2005 г. за налагане на окончателно антидъмпингово мито върху вноса на плосковалцувани продукти от силициеви електротехнически (магнитни) стомани с произход от Съединените американски щати и Русия и за отмяна на Регламент (ЕО) № 151/2003 за налагане на окончателно антидъмпингово мито върху вноса на някои видове листова електростомана със зърнесто-ориентирана структура с произход от Русия (ОВ L 223, 27.8.2005 г., стр. 1).
   
      (9)  Регламент за изпълнение (ЕС) 2015/110 на Комисията от 26 януари 2015 г. за налагане на окончателно антидъмпингово мито върху вноса на някои заварени тръби и тръбопроводи от желязо или нелегирана стомана с произход от Беларус, Китайската народна република и Русия и за прекратяване на процедурата по отношение на вноса на някои заварени тръби и тръбопроводи от желязо или нелегирана стомана с произход от Украйна вследствие на преразглеждане с оглед на изтичане на срока на действие на мерките в съответствие с член 11, параграф 2 от Регламент (ЕО) № 1225/2009 на Съвета (ОВ L 20, 27.1.2015 г., стр. 6).
   
      (10)  European Commission, Directorate-General for Trade, Directorate H, 1049 Brussels, Белгия.